Rapport Speċjali Nru 10/2010 “Il-miżuri speċifiċi favur l-agrikoltura fir-reġjuni l-aktar ’il bogħod u tal-gżejjer minuri tal-Eġew”





GLOSSARJU DĠ Agri : Direttorat Ġenerali għall-Agrikoltura u l-Iżvilupp Rurali DOM : Dipartimenti Franċiżi extra-Ewropej FAEG : Fond Agrikolu Ewropew ta’ Garanzija FAEŻR : Fond Agrikolu Ewropew għall-Iżvilupp Rurali GIS : Sistema ta’ Informazzjoni Ġeografika IACS : Sistema Integrata ta’ Amministrazzjoni u Kontroll MPAL : Miżuri ta’ għajnuna għall-Prodotti Agrikoli Lokali OKS : Organizzazzjoni Komuni tas-Swieq OR : Ir-Reġjuni l-aktar ’il bogħod tal-Unjoni Ewropea POSEI : Programm ta’ soluzzjonijiet Speċifiċi biex jilqgħu għall-Bogħod u l-Insularità POSEICAN : Programm tal-għażliet speċifiċi biex jilqgħu għan-natura remota u insulari tal-Gżejjer Kanarji POSEIDOM : Programm tal-għażliet speċifiċi biex jilqgħu għan-natura remota u insulari tad-Dipartimenti Franċiżi extra-Ewropej POSEIMA : Programm tal-għażliet speċifiċi biex jilqgħu għan-natura remota u insulari ta’ Madejra u l-Gżejjer Azores SSA : Arranġamenti Speċjali ta’ Provvista UAA : Erja Agrikola Użata SOMMARJU EŻEKUTTIV I. Bejn l-1989 u l-1993 il-Kunsill adotta miżuri speċifiċi favur l-agrikoltura fir-reġjuni l-aktar ’il bogħod tal-Unjoni Ewropea (id-Dipartimenti Franċiżi extra-Ewropej, il-Gżejjer Kanarji, l-Azores u Madejra) u fil-gżejjer minuri Griegi tal-Eġew biex jaffronta s-sitwazzjoni partikolari ta’ dawn ir-reġjuni. II. Il-programmi għar-reġjuni l-aktar ’il bogħod u l-gżejjer tal-Eġew jużaw żewġ strumenti differenti bi tweġiba għall-ħtiġijiet speċifiċi ta’ dawn ir-reġjuni. L-arranġamenti speċifiċi ta’ provvista (SSA) huma sistema ta’ kumpens għall-ispejjeż ogħla kkawżati mill-insularità u d-distanza tar-reġjuni kkonċernati. Il-miżuri favur prodotti agrikoli lokali (MPAL) huma maħsuba biex jiżviluppaw il-produzzjoni agrikola lokali u l-provvista ta’ prodotti agrikoli. III. Fl-2006, il-miżuri speċifiċi għaddew minn riforma. Il-Kummissjoni kkonkludiet li l-ġestjoni tas-sistema kienet riġida wisq u b’hekk kienet tillimita l-kapaċità tal-azzjonijiet Komunitarji biex jirrispondu fil-ħin mixtieq għall-ħtiġijiet tar-reġjuni l-aktar ’il bogħod u b’mod li jkun adattat għall-problemi speċifiċi tagħhom. B’riżultat ta’ dan, l-approċċ il-ġdid ta prijorità lil parteċipazzjoni reġjonali akbar, lid-deċentralizzazzjoni u lill-flessibbiltà fit-teħid ta’ deċiżjonijiet, fuq il-bażi ta’ programmi ppreżentati mill-Istati Membri għall-approvazzjoni mill-Kummissjoni. IV. Wara li kkunsidrat l-objettivi ta’ din ir-riforma, il-verifika tal-Qorti fittxet li twieġeb għall-mistoqsijiet li ġejjin: a) Il-programmi ta’ appoġġ stabbiliti mill-Istati Membri u approvati mill-Kummissjoni huma maħsuba b’mod li jirrispondu għall-ħtiġijiet speċifiċi b’mod effikaċi? b) Il-miżuri mfassla mill-Istati Membri wara r-riforma tal-2006 daħlu fis-seħħ b’mod effikaċi? c) Il-programmi ta’ appoġġ stabbiliti mill-Istati Membri u approvati mill-Kummissjoni huma segwiti b’mod effikaċi? V. B’mod ġenerali, il-Qorti ddikjarat li l-miżuri speċifiċi kienu effikaċi u ta’ importanza kbira għall-agrikoltura fir-reġjuni kkonċernati. Madankollu l-Qorti identifikat għadd ta’ dgħufijiet fil-ġestjoni tal-arranġamenti, u għalhekk hemm bżonn aktar titjib fil-miżuri speċifiċi. VI. Fil-fażi tal-ipprogrammar u l-approvazzjoni tal-programmi, li saret matul perjodu ta’ sitt xhur biss, il-Kummissjoni tat prijorità għall-fatt li tassumi rwol ta’ kontrollur tal-konformità u tal-konsistenza tal-programmi minflok ħadet il-kariga ta’ amministratur biex tikkontribwixxi b’mod attiv għat-tfassil tal-programmi fir-rigward tal-effikaċja tagħhom. Din is-sejba hija valida wkoll għall-proċedura ta’ modifika tal-programmi għas-snin ta’ wara. VII. Fir-rigward tal-implimentazzjoni tal-programmi, il-Qorti identifikat miżuri jew azzjonijiet li minħabba t-tfassil tagħhom huma f’riskju li jkunu inqas effikaċi. Barra dan, is-sistemi attwali ta’ kontroll fl-Istati Membri kkonċernati mhumiex dejjem adattati għan-natura diversa tal-miżuri speċifiċi. VIII. Il-Kummissjoni ma ssegwix l-effikaċja tal-miżuri speċifiċi b’mod regolari biżżejjed; hija tillimita ruħha prinċipalment għall-evalwazzjoni ta’ dawn il-miżuri fuq perjodu ta’ ħames snin. Ir-rapporti ta’ implimentazzjoni ppreżentati kull sena mill-Istati Membri ftit li xejn huma armonizzati biex jikkostitwixxu sistema ta’ informazzjoni dwar il-ġestjoni għall-Kummissjoni. INTRODUZZJONI L-ISFOND TAL-MIŻURI SPEĊIFIĊI 1. L-Artikolu 349 tat-Trattat dwar il-Funzjonament tal-Unjoni Ewropea jistipula li "billi jittieħed kont tas-sitwazzjoni strutturali soċjali u ekonomika tal-Gwadelup, tal-Gujana Franċiża, tal-Martinique, ta’ Réunion, ta’ Saint Barthélemy, ta’ Saint Martin, l-Azores, il-Madejra u l-Gżejjer Kanarji, li hija aktar ikkumplikata bid-distanza u l-insularità tagħhom, bid-daqs żgħir, bit-topografija u l-klima diffiċli, bid-dipendenza ekonomika fuq ftit prodotti, li l-permanenza u l-kumbinazzjoni tagħhom jirrestrinġu bi kbir l-iżvilupp tagħhom, il-Kunsill fuq proposta mill-Kummissjoni u wara li jikkonsulta l-Parlament Ewropew, għandu jadotta miżuri speċifiċi bl-għan li, partikolarment, jistabbilixxu l-kondizzjonijiet tal-applikazzjoni tat-Trattati presenti [preżenti] għal dawk ir-Reġjuni, inklużi l-politiki komuni." 2. Fuq il-bażi ta’ din id-dispożizzjoni, il-Kummissjoni fasslet strateġija għar-reġjuni l-aktar ’il bogħod [1], li ssegwi tliet objettivi: a) it-tnaqqis tad-defiċit ta’ aċċessibbiltà; b) żieda fil-kompetittività; c) l-integrazzjoni reġjonali msaħħa. L-għodod prinċipali biex jitwettqu dawn l-objettivi huma l-Fondi Strutturali u ż-żewġ fondi agrikoli (il-Fond Agrikolu Ewropew ta’ Garanzija FAEG u l-Fond Agrikolu Ewropew għall-Iżvilupp Rurali FAEŻR) inkluż programm agrikolu speċifiku għar-reġjuni l-aktar ’il bogħod, imsejjaħ il-"Programm ta’ soluzzjonijiet Speċifiċi biex jilqgħu għall-Bogħod u l-Insularità (POSEI)". 3. Fl-1989, il-Kunsill adotta l-"Programm tal-għażliet speċifiċi biex jilqgħu għan-natura remota u insulari tad-Dipartimenti Franċiżi extra-Ewropej" (POSEIDOM) [2]. F’Ġunju 1991, ġew adottati żewġ programmi simili: POSEIMA (l-Azores u l-Madejra) [3] u POSEICAN (il-Gżejjer Kanarji) [4]. 4. Għall-Greċja, ġew stabbiliti programmi simili fl-1993 [5]. Minħabba l-fatt li l-gżejjer minuri tal-Eġew mhumiex rikonoxxuti fit-Trattat bħala reġjuni mbiegħda, din l-iskema hija ttrattata separatament mill-POSEI f’termini legali, iżda hija koperta taħt l-istess intestaturi tal-baġit. Il-loġika ta’ intervent għandha l-istess struttura kemm għall-POSEI u għall-iskemi favur il-gżejjer minuri tal-Eġew u hija amministrata mill-istess Unità fil-Kummissjoni. B’riżultat ta’ dan iż-żewġ skemi huma ttrattati flimkien f’dan ir-rapport u ssir referenza għalihom bħala "il-miżuri speċifiċi". +++++ TIFF +++++ IR-RIFORMA TAL-MIŻURI SPEĊIFIĊI 5. Fl-2006, l-iskema POSEI u l-miżuri speċifiċi favur il-gżejjer minuri tal-Eġew għaddew minn riforma [6]. Il-Kummissjoni kkonkludiet li l-ġestjoni tas-sistema kienet riġida wisq u b’hekk kienet tillimita l-kapaċità tal-azzjoni tal-UE li tirrispondi fil-ħin mixtieq għall-ħtiġijiet tar-reġjuni l-aktar ’il bogħod u b’mod li jkun adattat għall-problemi speċifiċi tagħhom. B’riżultat ta’ dan, din ir-riforma involviet tranżitu mill-mikroġestjoni tal-miżuri mill-Kummissjoni għal parteċipazzjoni reġjonali akbar, u għad-deċentralizzazzjoni u għall-flessibbiltà fit-teħid ta’ deċiżjonijiet, fuq il-bażi ta’ programmi ppreżentati mill-Istati Membri għall-approvazzjoni mill-Kummissjoni (ara l-Kaxxa 1 għall-prinċipji ġustifikattivi u l-objettivi tar-riforma). KAXXA 1 ESTRATT MILL-MEMORANDUM TA’ SPJEGAZZJONI GĦALL-PROPOSTA TAR-REGOLAMENT TAL-KUNSILL LI JISTABBILIXXI MIŻURI SPEĊIFIĊI GĦALL-AGRIKOLTURA FIR-REĠJUNI L-AKTAR ’IL BOGĦOD TAL-UNJONI EWROPEA "Mill-banda l-oħra, l-amministrazzjoni ta’ dawn l-arranġamenti hija insodisfaċenti; fil-fatt il-ġestjoni taż-żewġ fergħat tal-POSEI [7], skemi, jiġifieri l-arranġamenti speċifiċi ta’ provvista u l-appoġġ għal-linji ta’ produzzjoni lokali tal-OR, urew li kienu kemxejn inflessibbli. Il-Kummissjoni teħtieġ tadotta leġiżlazzjoni biex tadatta l-bilanċi ta’ provvista biex tqis ukoll varjazzjonijiet żgħar fid-domanda. Barra dan, l-arranġementi ta’ appoġġ għal-linji ta’ produzzjoni lokali huma maqsuma f’56 (mikro)miżura stabbiliti mir-regolamenti tal-Kunsill. L-adattament ta’ dawn il-miżuri mhuwiex possibbli mingħajr proċedura leġiżlattiva interistituzzjonali, u dan inaqqas ir-rapidità tal-azzjoni tal-Unjoni u jxekkel l-isforzi ta’ reazzjoni l-aktar malajr possibbli għal sitwazzjonijiet speċifiċi tal-OR saħansitra jekk hemm ammonti modesti involuti. Huwa għalhekk li ġiet proposta bidla fil-filosofija fl-appoġġ favur dawn ir-reġjuni biex tiġi adottata metodoloġija parteċipattiva għat-teħid ta’ deċiżjonijiet u biex ikun permess l-adattament mgħaġġel tal-miżuri biex fl-istess ħin jitqiesu l-ispeċifiċitajiet ta’ dawn ir-reġjuni." IN-NATURA U L-OBJETTIVI TAL-MIŻURI SPEĊIFIĊI 6. Il-programmi għar-reġjuni l-aktar ’il bogħod u l-gżejjer tal-Eġew jużaw żewġ għodod differenti bi tweġiba għall-ħtiġijiet speċifiċi ta’ dawn ir-reġjuni: a) l-arranġamenti speċifiċi ta’ provvista (SSAs) li huma sistema ta’ kumpens għall-ispejjeż ogħla kkawżati mill-insularità u d-distanza tar-reġjuni kkonċernati. Dan jinkiseb permezz tal-eżenzjoni mid-dazji tad-dwana għall-prodotti importati minn pajjii li mhumiex membri, jew permezz ta’ għajnuna għall-kunsinna ta’ prodotti li joriġinaw mill-UE, b’kundizzjonijiet ekwivalenti għall-utenti aħħarija. b) il-miżuri ta għajnuna għall-prodotti agrikoli lokali (MPAL) li huma maħsuba biex jiżviluppaw il-produzzjoni agrikola lokali u l-provvista ta’ prodotti agrikoli. L-MPAL jinvolvu għadd kbir ta’ prodotti u miżuri marbuta mal-produzzjoni, il-kummerċjalizzazzjoni jew l-ipproċessar. Dawn jużaw firxa wiesgħa ta’ strumenti bħall-għajnuniet għaż-żona, il-ħlasijiet relatati mal-annimali, il-pagamenti lill-organizzazzjonijiet tal-produtturi, l-għajnuniet skont it-tunnellati, il-finanzjament ta’ studji dwar kummerċjalizzazzjoni, eċċ. Filwaqt li dawn il-miżuri kollha jikkontribwixxu għall-objettiv globali biex ikabbru l-produzzjoni agrikola lokali u jtejbu l-kompetittività tal-produtturi, ta’ min jinnota li l-objettivi individwali ta’ kull miżura kif definiti fil-programmi jistgħu jvarjaw b’mod konsiderevoli. Fil-Kaxxa 2 hemm ippreżentati eżempji għall-miżuri u l-azzjonijiet mill-programmi differenti. +++++ TIFF +++++ KAXXA 2 EŻEMPJI TA’ MIŻURI U AZZJONIJIET MILL-PROGRAMMI DIFFERENTI Il-miżuri u l-azzjonijiet li ġejjin li ntgħażlu għall-verifika tal-Qorti jagħtu ħarsa ġenerali lejn id-diversità tal-programmi: Franza (DOM) Għajnuniet għall-produtturi tal-banana; Is-settur tal-kannamieli-zokkor-rum (b’miżuri bħall-għajnuna b’rata fissa ta’ adattament għall-industrija taz-zokkor tad-DOM biex din tadatta għall-organizzazzjoni komuni tas-swieq (OKS) għajnuna għat-trasport tal-kannamieli); Strutturazzjoni tas-settur tal-bhejjem (b’miżuri bħal għajnuna għall-ipproċessar speċali fis-settur tal-laħam taċ-ċanga jew l-għajnuna speċifika għall-ġestjoni tas-suq lokali fis-settur tal-majjal). Spanja (il-Gżejjer Kanarji) Għajnuniet għas-settur tal-laħam taċ-ċanga, tal-muntun u tal-mogħoż fl-għamla ta’ pagamenti diretti lill-produtturi; Għajnuniet għall-produtturi tal-banana; Il-Portugall (l-Azores) Għajnuniet għall-produzzjoni tal-annimali (b’miżuri bħal għajnuniet diretti għall-produzzjoni tal-annimali tal-ifrat jew l-għajnuniet għall-innovazzjoni u l-kwalità ta’ prodotti mill-annimali); Għajnuniet għall-produzzjoni tal-ħaxix (b’miżuri bħall-għajnuna għall-produzzjoni tal-uċuħ tar-raba’ tradizzjonali jew l-għajnuna għall-produzzjoni ta’ frott u ħaxix, fjuri maqtugħa u pjanti ornamentali). Il-Greċja (il-Gżira ta’ Chios) L-għajnuna għall-imsaġar taż-żebbuġ; L-għajnuna għall-produzzjoni tal-gomma mastika; L-għajnuna għall-produzzjoni tal-għasel. IL-BAĠIT GĦALL-MIŻURI SPEĊIFIĊI 7. Il-miżuri speċifiċi ġew allokati EUR 332 miljun għas-sena finanzjarja 2007 u EUR 618-il miljun għas-sena finanzjarja 2008 (minbarra allokazzjonijiet għall-miżuri fis-snin preċedenti, is-snin li fuqhom saret il-verifika. Iż-żieda fil-baġit tal-2008 meta mqabbla mas-snin preċedenti hija dovuta għat-trasferiment ta’ fondi wara r-riforma tal-OKS għall-banana mill- 1 ta’ Jannar 2007, li jikkorrispondi għas-sena finanzjarja 2008. Din ir-riforma saret minħabba l-iskema tal-Unjoni ġdida ta’ importazzjonijiet tal-banana u n-negozjati kummerċjali internazzjonali. Il-ħsieb kien li s-sistema għandha tirrifletti l-prinċipji ewlenin tar-riformi li saru fis-setturi agrikoli l-oħra, filwaqt li tiggarantixxi livell ta’ għajxien deċenti għall-produtturi tal-banana tal-UE u tqis il-karatteristiċi speċjali tar-reġjuni li jipproduċu. Il-baġit għall-iskema POSEI żdied b’EUR 278,9 miljun biex tkun inkluża l-għajnuna kollha tal-UE għall-produtturi tal-banana fil-programmi mill- 1 ta’ Jannar 2007. Id-dettalji dwar l-implimentazzjoni tal-baġit jinsabu fl-Anness I. 8. Il-baġit għall-miżuri speċifiċi għandu limitu u l-limiti ġew stabbiliti hekk kif ġej (f’miljuni ta’ euro): +++++ TIFF +++++ IS-SISTEMA TA’ ĠESTJONI U KONTROLL GĦALL-MIŻURI SPEĊIFIĊI 9. Fil-qafas tal-baġit tal-Fond Agrikolu Ewropew ta’ Garanzija (FAEG), il-miżuri speċifiċi jiġu implimentati b’arranġamenti ta’ ġestjoni maqsuma. Wara t-tranżizzjoni lejn parteċipazzjoni reġjonali akbar, id-deċentralizzazzjoni u l-flessibbiltà fit-teħid ta’ deċiżjonijiet, imdaħħla mir-riforma tal-2006, l-ipprogrammar u l-implimentazzjoni jsiru permezz ta’ approċċ li jibda mil-livell l-aktar baxx "Bottom-up approach"). Dan ifisser li l-ħtiġijiet tar-reġjuni l-aktar ’il bogħod u l-miżuri maħsuba biex jirrispondu għal dawk il-ħtiġijiet huma identifikati fil-livell meqjus l-aktar xieraq mill-Istati Membri. L-Istati Membri huma responsabbli biex jiżviluppaw il-programmi, biex jimplimentawhom u jissorveljawhom. 10. Il-Kummissjoni hija responsabbli biex tagħmel proposti għal regolamenti bażiċi u biex tabbozza regoli għall-implimentazzjoni tad-dispożizzjonijiet differenti tar-regolamenti tal-Kunsill. Hija tapprova l-programmi ppreżentati mill-Istati Membri kif ukoll l-emendi tagħhom, u tissorvelja l-implimentazzjoni tagħhom. 11. Biex jidentifikaw il-ħtiġijiet speċifiċi tar-reġjuni l-aktar ’il bogħod, l-Istati Membri kellhom jipproduċu analiżi ekonomika u evalwazzjoni tal-miżuri preċedenti, jiddefinixxu objettivi strateġiċi u operazzjonali u jfasslu miżuri li jistgħu jilħqu dawk l-objettivi. Dawn l-elementi kollha kellhom jidhru fil-programmi u kellu jkollhom ukoll indikaturi ta’ prestazzjoni [8]. 12. Il-programmi ġew sottomessi lill-Kummissjoni għall-approvazzjoni. Il-Kummissjoni evalwat il-programmi fir-rigward tal-konsistenza tagħhom mal-politiki u l-azzjonijiet l-oħra tal-UE u mill-aspett tal-konformità tagħhom mal-liġi tal-UE. 13. L-Istati Membri fil-programmi tagħhom ħatru l-awtoritajiet responsabbli mill-ġestjoni u l-kontroll. Il-programmi huma implimentati taħt ir-responsabbiltà ta’ aġenziji tal-pagament nominati li huma responsabbli wkoll, direttament jew billi jiddelegaw kompletament jew parzjalment lil servizzi oħrajn, mill-kompiti ta’ monitoraġġ u ta’ kontroll. 14. Il-ħtiġijiet regolatorji għas-sistema ta’ ġestjoni u kontroll fir-rigward tal-miżuri speċifiċi huma fil-biċċa l-kbira bbażati fuq is-"Sistema Integrata ta’ Amministrazzjoni u Kontoll (IACS)" tal-pagamenti diretti tal-FAEG. Għaldaqstant it-talbiet għall-għajnuna jiġu sottomessi għal kontrolli amministrattivi sa 100 % u għal kontrolli fuq il-post fuq kampjun ta’ 5 %. Għal ċerti miżuri fejn l-għajnuna hija marbuta ma’ twassil ta’ prodotti bil-ħsieb li jiġu pproċessati jew kummerċjalizzati, isir provvediment għal kontrolli oħrajn (eż. użin, trasport u twassil). Għall-SSA l-Istati Membri huma marbuta li jiċċekkjaw jekk il-benefiċċju li jirriżulta mill-għajnuna bl-introduzzjoni jew bl-eżenzjoni tad-dazji tad-dwana effettivament baqax għaddej sal-benefiċjarju aħħari. 15. Sa mhux aktar tard mill- 31 ta’ Diċembru 2009, imbagħad kull ħames snin, il-Kummissjoni għandha tippreżenta lill-Parlament Ewropew u lill-Kunsill rapport ġenerali li jispjega l-impatt tal-azzjonijiet imwettqa fil-qafas tal-miżuri speċifiċi, flimkien ma’ proposti xierqa. Ġiet posposta l-preżentazzjoni ta’ dan ir-rapport, u l-adozzjoni tiegħu hija skedata għal Settembru 2010. Fit-tħejjija ta’ dan ir-rapport, il-Kummissjoni kkunsidrat ukoll l-evalwazzjoni tal-miżuri speċifiċi meħtieġa taħt il-programm ta’ evalwazzjoni tad-Direttorat Ġenerali għall-Agrikoltura u l-Iżvilupp Rurali għall-2008 [9]. L-evalwatur ippreżenta r-rapport tiegħu f’Novembru 2009. L-AMBITU U L-APPROĊĊ TAL-VERIFIKA 16. L-objettiv tal-verifika kien li ssir evalwazzjoni tal-effikaċja u ta’ ċerti aspetti tal-ekonomija tal-miżuri speċifiċi wara r-riforma tal-2006. L-enfasi kienet fuq it-tfassil tal-miżuri u l-proċeduri ta’ ġestjoni fir-rigward tal-effikaċja tagħhom, u l-perjodu qasir wara l-implimentazzjoni tar-riforma li jippermetti li joħorġu t-tendenzi fuq l-effikaċja minflok evalwazzjoni fuq perjodu twil. 17. Il-mistoqsijiet ippreżentati f’dan ir-rapport huma dawn li ġejjin: a) Il-programmi ta’ appoġġ stabbiliti mill-Istati Membri u approvati mill-Kummissjoni huma maħsuba b’mod li jirrispondu għall-ħtiġijiet speċifiċi b’mod effikaċi? b) Il-miżuri mfassla mill-Istati Membri wara r-riforma tal-2006 daħlu fis-seħħ b’mod effikaċi? c) Il-programmi ta’ appoġġ stabbiliti mill-Istati Membri u approvati mill-Kummissjoni huma segwiti b’mod effikaċi? 18. Il-verifika tkopri s-snin finanzjarji magħluqa wara r-riforma tal-miżuri speċifiċi (2007, 2008 u 2009). 19. Il-verifika saret fl-erba’ Stati Membri kkonċernati (il-Greċja, Spanja, Franza u l-Portugall). Ir-reġjuni vverifikati fuq il-post kienu l-gżira ta’ Chios (il-Greċja), il-Gżejjer Kanarji (Spanja), La Réunion (Franza) u l-Azores (il-Portugall). Għall-miżuri fir-reġjuni l-oħra, il-verifika kienet limitata għal-livell tal-amministrazzjoni ċentrali ta’ kull Stat Membru. 20. Il-verifika kopriet selezzjoni ta’ MPAL skont il-volum finanzjarju tagħhom u l-importanza tagħhom għall-agrikoltura fir-reġjuni kkonċernati (ara l-Anness II). L-MPAL ingħataw prijorità fuq l-SSAs għar-raġunijiet li ġejjin: a) l-MPAL jirrappreżentaw 67 % tal-ammonti allokati għall-miżuri speċifiċi fl-2007, u din iċ-ċifra se titla’ għal madwar 82 % fl-2009; b) l-SSAs huma maħsuba bħala kumpens dirett għall-inkonvenjenzi tad-distanza u tal-insularità, filwaqt li l-MPAL għall-kuntrarju jridu jkunu mfassla fuq il-bażi ta’ analiżi fil-fond tal-ħtiġijiet speċifiċi biex ikunu effikaċi. Barra dan, il-kumplessità tagħhom, id-diversità tagħhom u n-nuqqas ta’ regoli komuni speċifiċi ta’ kontroll jistgħu jżidu r-riskju li hemm f’dawn il-miżuri; c) il-Kunsill wera l-importanza ta’ dan it-tip ta’ miżura fir-rigward tal-SSAs billi poġġa limitu finanzjarju sa 80 % favur l-MPAL; d) l-SSAs huma sottomessi għal mekkaniżmu ta’ kontroll speċifiku biex jiggarantixxi l-effikaċja tagħhom. Il-verifika inkludiet reviżjoni limitata ta’ dan il-mekkaniżmu ta’ kontroll. 21. Il-verifika kopriet il-ġestjoni u l-monitoraġġ tal-programmi fil-Kummissjoni u fl-Istati Membri kkonċernati. Il-ħidmiet ta’ verifika inkludew l-analiżi tal-fażi tal-ipprogrammar u d-dokumentazzjoni tas-sistemi ta’ ġestjoni u monitoraġġ tal-programmi. Fuq il-post, l-awdituri għamlu intervisti ma’ benefiċjarji u rappreżentanti ta’ assoċjazzjonijiet ta’ produtturi biex jiksbu informazzjoni dwar il-parteċipazzjoni tagħhom fil-programmi, l-esperjenzi tagħhom kif ukoll ir-riżultati miksuba. Il-kriterji tal-verifika użati u l-proċeduri ta’ verifika implimentati huma spjegati aktar fid-dettall aktar ’l isfel għal kull mistoqsija ta’ verifika. OSSERVAZZJONIJIET 22. L-iżvantaġġi tar-reġjuni l-aktar ’il bogħod u tal-gżejjer minuri tal-Eġew huma permanenti u ma jistgħux jingħelbu iżda biss jitnaqqsu permezz tal-miżuri speċifiċi. Dan jista’ jintwera bl-importanza tal-għajnuniet tal-miżuri speċifiċi fid-dħul ta’ ċerti produtturi agrikoli fir-reġjuni l-aktar ’il bogħod (ara l-Kaxxa 3). L-iskop ta’ dan ir-rapport mhuwiex għalhekk li terġa’ titqajjem il-kwistjoni tal-miżuri speċifiċi, iżda li jikkontribwixxi għat-titjib tal-funzjonament tagħhom. KAXXA 3 PARTI TAL-GĦAJNUNIET TAL-MIŻURI SPEĊIFIĊI BĦALA PROPORZJON TAD-DĦUL TA’ ĊERTI PRODUTTURI AGRIKOLI FIR-REĠJUNI L-AKTAR ’IL BOGĦOD Għal produttur medju ta’ kannamieli f’La Réunion, pereżempju, fl-2008 l-għajnuniet POSEI rrappreżentaw 38 % tal-bejgħ tiegħu (Sors: Suppliment Tekniku dwar il-kannamieli Nru 15, Awwissu 2008); Għal azjenda ewlenija tal-produzzjoni tal-annimali tal-ifrat f’La Réunion, pereżempju, fl-2007 l-għajnuniet POSEI rrappreżentaw 25 % tal-bejgħ (Sors: Bilanċ 2007 tal-implimentazzjoni tal-POSEI IV għall-miżura "strutturazzjoni tat-trobbija" fil-gżira ta’ La Réunion); Għall-produtturi tal-għasel fuq il-gżira ta’ Chios fil-Greċja, pereżempju, fl-2007 l-għajnuniet tal-miżuri speċifiċi rrappreżentaw bejn 55 % u 70 % tad-dħul tagħhom mill-attività tagħhom fl-apikultura (Sors: Qorti tal-Awdituri). +++++ TIFF +++++ +++++ TIFF +++++ +++++ TIFF +++++ | | | IL-PROGRAMMI TA’ APPOĠĠ STABBILITI MILL-ISTATI MEMBRI U APPROVATI MILL-KUMMISSJONI HUMA MAĦSUBA B’MOD LI JIRRISPONDI GĦALL-ĦTIĠIJIET SPEĊIFIĊI B’MOD EFFIKAĊI? 23. Il-kriterji tal-verifika bi tweġiba għal din il-mistoqsija huma marbuta mal-objettivi tar-riforma tal-2006, b’mod partikolari biex tiġi adottata metodoloġija ta’ parteċipazzjoni għat-teħid ta’ deċiżjonijiet u biex ikun permess l-adattament rapidu tal-miżuri biex fl-istess ħin jitqiesu l-ispeċifiċitajiet ta’ dawn ir-reġjuni. Din il-flessibbiltà għandha tiġi assigurata minn programmar magħmul fil-livell tal-Istati Membri minflok minn ġestjoni diretta ta’ miżuri mill-Kummissjoni. Biex jidentifikaw il-ħtiġijiet speċifiċi tar-reġjuni l-aktar ’il bogħod, l-Istati Membri kellhom jistabbilixxu analiżi ekonomika u evalwazzjoni tal-miżuri preċedenti, jiddefinixxu objettivi strateġiċi u operazzjonali u jfasslu miżuri li jistgħu jirrispondu għal dawn l-objettivi. Dawn l-elementi kollha kellhom jidhru fil-programmi li kellu jkollhom ukoll indikaturi ta’ prestazzjoni (ara l-Kaxxa 4). 24. Konsegwentement ġew applikati l-kriterji li ġejjin bi tweġiba għal din il-mistoqsija ta’ verifika: a) L-eżistenza ta’ metodoloġija li tistimola l-parteċipazzjoni; b) L-eżistenza tal-elementi kollha tal-ipprogrammar meħtieġa bir-regolamenti; c) Il-konsistenza bejn l-elementi differenti, b’mod partikolari bejn l-analiżi tas-sitwazzjoni tal-produzzjoni agrikola, l-istrateġija proposta u l-miżuri ppjanati; d) Il-flessibbiltà li tippermetti l-adattament mgħaġġel tal-miżuri. KAXXA 4 L-ARTIKOLU 12 TAR-REGOLAMENT (KE) NRU 247/2006 TAL-KUNSILL TAT- 30 TA’ JANNAR 2006 LI JISTABBILIXXI MIŻURI SPEĊIFIĊI GĦALL-AGRIKULTURA FIR-REĠJUNI L-AKTAR ’IL BOGĦOD TAL-UNJONI Kontenut tal-programmi tal-Unjoni ta’ appoġġ Programm tal-Unjoni ta’ appoġġ għandu jinkludi: a) deskrizzjoni kwantifikata tas-sitwazzjoni attwali tal-produzzjoni agrikola li tqis ir-riżultati tal-valutazzjonijiet disponibbli, li turi d-differenzi, in-nuqqasijiet u l-potenzjal għall-iżvilupp, ir-riżorsi finanzjarji użati u r-riżultati ewlenin ta’ operazzjonijiet magħmula taħt ir-Regolamenti tal-Kunsill (KE) Nri 1452/2001, 1453/2001 u 1454/2001; b) deskrizzjoni tal-istrateġija proposta, il-prioritajiet magħżula, l-objettivi kwantifikati tagħha u valutazzjoni li turi l-impatt ekonomiku, ambjentali u soċjali mistenni, inklużi l-effetti fuq l-impjiegi; c) deskrizzjoni tal-miżuri maħsuba, u b’mod partikolari skemi ta’ għajnuna għall-implimentazzjoni tal-programm, u, fejn adegwat, tagħrif dwar il-bżonnijiet għal xi studji, proġetti dimostrattivi, taħriġ jew operazzjonijiet ta’ assistenza teknika marbuta mat-tħejjija, l-implimentazzjoni jew l-adozzjoni tal-miżuri kkonċernati; d) skeda għall-implimentazzjoni tal-miżuri u tabella finanzjarja ġenerali indikattiva li turi r-riżorsi li għandhom jintużaw; e) prova tal-kompatibilità u l-konsistenza bejn il-miżuri differenti taħt il-programmi u l-kriterji u l-indikaturi kwantitattivi li għandhom jintużaw għall-monitoraġġ u l-valutazzjoni; f) il-passi meħuda biex jiġi żgurat li l-programmi huma implimentati b’mod effettiv u adegwat, inklużi l-arranġamenti għall-pubbliċità, il-monitoraġġ u l-evalwazzjoni, u sett speċifikat ta’ indikaturi kwantifikati għall-użu fil-programm ta’ evalwazzjoni u d-disposizzjonijiet għall-kontrolli u l-pieni; ġ) il-ħatra ta’ awtoritajiet u korpi kompetenti responsabbli mill-implimentazzjoni tal-programm u l-ħatra ta’ awtoritajiet jew ta’ korpi assoċjati u msieħba soċjoekonomiċi fil-livelli adegwati, u r-riżultati tal-konsultazzjonijiet magħmula. 25. Il-Qorti eżaminat il-proċedura tal-ipprogrammar implimentata mill-Istati Membri u l-fażi ta’ approvazzjoni mill-Kummissjoni. Dawn analizzaw il-proċess li bih ġew identifikati l-ħtiġijiet tar-reġjuni l-aktar ’il bogħod, kif tfasslu l-objettivi tal-programmi u liema miżuri u azzjonijiet ġew ifformulati fil-programmi. Id-dokumenti analizzati f’dan il-kuntest kienu jinkludu r-rapporti ta’ evalwazzjoni u l-istudji u d-dokumenti disponibbli dwar il-mekkaniżmu ta’ konsultazzjoni bejn il-partijiet differenti involuti fl-approċċ li jibda mil-livell l-aktar baxx (minuti u dokumenti simili) u d-dokumentazzjoni disponibbli għall-Kummissjoni dwar il-fażi ta’ approvazzjoni. NUQQAS TA’ KONSISTENZA FL-IPPROGRAMMAR INIZJALI L-ISTIMOLU TAL-PARTEĊIPAZZJONI 26. Fir-rigward tal-eżistenza ta’ metodi li jistimolaw il-parteċipazzjoni, l-awdituri tal-Qorti nnutaw li saru konsultazzjonijiet mal-partijiet lokali fl-Istati Membri kollha. Fi Franza saru konsultazzjonijiet matul is-sena 2005 fid-Dipartimenti extra-Ewropej dwar il-miżuri speċifiċi. Għalkemm dawn il-konsultazzjonijiet ma ġewx iddokumentati fid-dettall, pereżempju permezz ta’ minuti tal-laqgħat mal-parteċipanti fuq il-post, dawn ipproduċew erba’ programmi reġjonali li jiġbru flimkien il-ħtiġijiet u l-miżuri relatati magħhom. Għall-preżentazzjoni ta’ programm nazzjonali wieħed, dawn il-programmi reġjonali ġew ikkonsolidati. Minħabba l-fatt li l-awtoritajiet Franċiżi kienu antiċipaw l-ipprogrammar, dawn setgħu jipproċedu b’evalwazzjoni tajba tas-sitwazzjoni u b’identifikazzjoni tal-ħtiġijiet reali billi għamlu konsultazzjonijiet fil-livell reġjonali kif mixtieq mir-riforma tal-miżuri speċifiċi. 27. Fil-Greċja, l-awtoritajiet reġjonali tal-gżejjer tal-Eġew ġew mistiedna mill-Ministeru tal-Agrikoltura f’April 2006 biex jagħmlu proposti għall-programm. Huma kellhom jippreżentaw dawn il-proposti fi żmien 15-il ġurnata. Iż-żmien bejn id-data tan-notifika u d-data tal-għeluq għall-kummenti mill-awtoritajiet lokali kien qasir wisq biex issir analiżi fil-fond tal-ħtiġijiet u biex jintgħażlu l-miżuri l-aktar effikaċi bi tweġiba għal dawn il-ħtiġijiet. Konsegwentement, it-tweġibiet mibgħuta mill-awtoritajiet reġjonali kellhom fil-biċċa l-kbira informazzjoni li ma kinitx tal-kwalità mixtieqa. Għaldaqstant ma ġietx analizzata u kkunsidrata bir-reqqa meta l-Ministeru tal-Agrikoltura fassal il-programm. Min-naħa tiegħu l-Ministeru tal-Agrikoltura m’għandux biżżejjed informazzjoni affidabbli f’livell ċentrali biex ikun jista’ jidderieġi l-politika lejn ir-riżultati mistennija u biex l-impatt jolqot l-aktar lill-gżejjer l-aktar fil-bżonn. 28. Għalkemm saru konsultazzjonijiet mal-partijiet lokali fi Spanja u fil-Portugall waqt it-tħejjija tal-programmi, dawn ma kinux iddokumentati biżżejjed biex l-awdituri tal-Qorti jkunu jistgħu jagħtu opinjoni dwar il-valur miżjud ta’ dan l-eżerċizzju. L-ELEMENTI TAL-IPPROGRAMMAR 29. Fir-rigward tal-eżistenza tal-elementi tal-ipprogrammar meħtieġa mir-regolamenti, l-awdituri nnutaw li l-programmi fihom l-elementi kollha meħtieġa għal dak li għandu x’jaqsam mal-għamla. Madankollu, fis-sustanza, instabu dgħufijiet fil-progammi Spanjoli, Portugiżi u Griegi fir-rigward tal-loġika u l-konsistenza bejn l-elementi differenti tal-ipprogrammar. 30. Fi Spanja, l-elementi differenti meħtieġa bir-regolament huma preżenti formalment fil-programm mingħajr ma huma konsistenti fis-sustanza tagħhom [10]. Ma saritx analiżi tajba tas-sitwazzjoni bbażata fuq evalwazzjoni tal-ħtiġijiet, u ma kienx hemm strateġija biex tiżgura l-komplementarjetà u l-konsistenza bejn il-miżuri speċifiċi u l-azzjonijiet tal-UE jew nazzjonali l-oħrajn. L-objettivi tal-programm jibqgħu pjuttost vagi, ippreżentati aktar f’termini ta’ prijoritajiet ġenerali milli bħala objettivi preċiżi li jistgħu jitkejlu u għaldaqstant mhumiex objettivi operazzjonali. Konsegwentement ir-rabta bejn l-objettivi ġenerali u l-miżuri żviluppati ma tidhirx b’mod ċar. 31. Dan il-programm ġdid ta’ miżuri speċifiċi għall-Gżejjer Kanarji huwa direttament tkomplija tal-programm preċedenti billi l-miżuri ta’ qabel jirrappreżentaw 89 % tal-baġit ġenerali inizjali. Din il-kontinwità setgħet kienet meqjusa konformi mar-riforma, kieku kienet ibbażata fuq valutazzjoni tal-impatt jew evalwazzjoni fil-fond tal-programm preċedenti. Iżda fil-każ tal-programm Spanjol, din il-kontinwità hija pjuttost dovuta għad-diffikultajiet li ltaqgħu magħom il-parteċipanti biex jimplimentaw l-approċċ il-ġdid tal-ipprogammar mixtieq mir-riforma fiż-żmien stipulat mir-regolamenti. 32. L-ipprogrammar għall-programm ġenerali POSEI – taqsima tal-Azores – fil-Portugall beda f’Marzu 2005. Minkejja l-fatt li l-awtoritajiet Portugiżi kellhom biżżejjed żmien biex jagħmlu l-ipprogrammar, ir-riżultat xorta ma jurix konsistenza bejn il-parti analitika u l-miżuri proposti. B’mod partikolari ma jeżisti ebda element li jindika li ġew ikkunsidrati l-konklużjonijiet ta’ evalwazzjoni tal-programm POSEI Portugall, ippubblikat fl-2000 għall-perjodu bejn l-1992 u l-1999. Din l-evalwazzjoni kienet tirrikkmanda fost oħrajn: a) il-finanzjament ta’ studju ekonomiku li janalizza s-settur tal-frott u l-pjanti tal-ortikultura, li jinkludi l-prodotti friski kif ukoll il-prodotti pproċessati, u li jista’ jiġi ppjanat u implimentat għall-Azores, separatament mill-Madejra; b) reviżjoni globali tal-għajnuniet, sew jekk permezz tal-SSAs jew l-għajnuniet għall-produzzjoni, fil-qasam tal-bhejjem, b’mod li jitnaqqas l-impatt negattiv potenzjali tal-mudell tradizzjonali tal-produzzjoni tal-ħalib; c) bilanċ aħjar bejn il-livelli ta’ appoġġ mogħtija lill-attivitajiet diversi tal-annimali u tal-ħaxix b’mod li tkun garantita ż-żamma tal-produzzjoni tal-ħaxix fl-Azores; d) studju fil-fond tas-sitwazzjoni tal-industrija taz-zokkor fl-Azores biex ikunu jistgħu jissawru konklużjonijiet fir-rigward tal-vijabbiltà billi jitqiesu l-kwantitajiet massimi impurtati ta’ zokkor bl-appoġġ tal-SSA, il-possibbiltà tal-esportazzjoni mill-ġdid taz-zokkor raffinat u/jew l-ammont tal-għajnuna għall-ipproċessar; e) is-sostituzzjoni possibbli tal-għajnuniet għall-produzzjoni tal-ħaxix b’għajnuna unika skont l-għadd ta’ ettari ta’ art li tista’ tinħadem. 33. Minkejja dawn il-proposti konkreti biex il-programm jiġi adattat skont il-ħtiġijiet, kien hemm preferenza għall-kontinwità. Pereżempju, il-primjums eżistenti tal-produzzjoni tal-annimali li jirrappreżentaw madwar 80 % tal-ammonti kollha mħallsa għall-programm fl-Azores fl-2007 tkomplew fuq bażi storika. Konsegwentement il-programm tal-miżuri speċifiċi għall-Azores seta’ kkunsidra aħjar ir-riskju tad-dipendenza estrema tas-settur agrikolu lokali fuq il-produzzjoni tal-ħalib u tal-laħam, anke jekk din hija adattata għall-kundizzjonijiet klimatiċi u ġeografiċi tal-gżejjer. Din id-dipendenza ssemmiet ukoll f’rapport reċenti dwar il-proposta tar-Regolament tal-Parlament Ewropew u tal-Kunsill li jemenda r-Regolament (KE) Nru 247/2006 li jistabbilixxi miżuri speċifiċi għall-agrikultura fir-reġjuni l-aktar ’il bogħod tal-Unjoni [11]. 34. Fil-programm Grieg, l-analiżi ekonomika tal-ħtiġijiet tal-agrikoltura tal-gżejjer tal-Eġew baqgħet superfiċjali ħafna. M’hemmx strateġija sħiħa u l-programm ma jispeċifika la r-rabta bejn il-miżuri differenti proposti u l-objettivi ġenerali previsti, u lanqas l-impatt mistenni. Dan in-nuqqas ta’ viżjoni srateġika jidher fil-miżuri li minħabba t-tfassil tagħhom hemm ir-riskju li ma jkunux effikaċi (ara l-paragrafu 44). IR-RWOL TAL-KUMMISSJONI FL-IPPROGRAMMAR 35. Il-Kummissjoni kkomunikat linji gwida lil Spanja, Franza u l-Portugall. Din il-komunikazzjoni kellha bħala objettiv "li tagħti lill-Istati Membri l-elementi ta’ informazzjoni dwar il-mod kif jiġu ppreżentati l-programmi tagħhom u dwar il-kontenut u l-grad ta’ akkuratezza li kellhom jippruvaw jinkludu" [12]. F’din il-komunikazzjoni, il-Kummissjoni tfakkar ukoll li "il-prinċipju essenzjali li fuqu tistrieħ ir-riforma POSEI huwa t-tranżizzjoni tal-"mikroġestjoni" [13], mill-Kummissjoni, b’ġabra ta’ miżuri diversi, għal approċċ ta’ pprogrammar aktar konsistenti. L-Istati Membri għaldaqstant ikollhom biżżejjed libertà, iżda wkoll responsabbiltà akbar biex jiddeterminaw il-ħtiġijiet tal-OR u biex ifasslu strateġija li tippermetti rispons għal dawn". Din il-komunikazzjoni utli ma ġietx indirizzata lill-Greċja, fejn l-ipprogrammar sar bejn Ottubru u Diċembru 2006. 36. Il-Kummissjoni kellha erba’ xhur żmien biex tapprova l-programmi. Matul dan il-perjodu, kien hemm kuntatt regolari bejn is-servizzi tad-DĠ Agri u l-awtoritajiet kompetenti tal-Istati Membri kkonċernati. Wara dan il-kuntatt, il-programmi żviluppaw sew u l-kwalità tagħhom marret għall-aħjar. Madankollu l-modifiki suġġeriti mis-servizzi tal-Kummissjoni kienu limitat għal aspetti ta’ konformità u l-konsistenza mal-liġi u l-politiki tal-Unjoni. Il-Kummissjoni ma evalwatx il-programmi mill-aspett tal-effikaċja tagħhom, pereżempju l-konsistenza bejn l-evalwazzjoni, l-objettivi mfassla u l-miżuri proposti. Filwaqt li ġiet rikonoxxuta l-importanza tal-konformità legali tal-ipprogrammar, il-perjodu ta’ erba’ xhur seta’ ntuża aħjar kieku l-Kummissjoni kienet offriet ukoll pariri lill-Istati Membri dwar l-aspetti tal-effikaċja tal-programmi. Pereżempju mill-bidu tal-fażi tal-ipprogrammar il-ġdid hija setgħet iddefiniet indikaturi armonizzati ta’ prestazzjoni, b’mod partikolari fir-rigward tal-impjiegi jew tal-valur tal-produzzjoni agrikola. Dawn l-indikaturi kienu jagħtu bażi għal diskussjoni dwar il-miżuri li kellhom jiġu stabbiliti u, għal ippjanar tar-rakkomandazzjonijiet għall-azzjonijiet korrettivi fi tmiem l-ewwel sena, u b’hekk dan kien jirrappreżenta valur miżjud mingħajr ma’ terġa’ titqajjem il-kwistjoni tar-responsabbiltà tal-Istati Membri għall-ipprogammar. Madankollu, il-Kummissjoni ma pprovdietx il-mezzi għaliha stess biex tkun tista’ tmur lil hinn minn reviżjoni tal-aspetti tal-konformità, b’mod partikolari fir-rigward tar-riżorsi interni li hija kienet allokat għall-ġestjoni tal-miżuri speċifiċi. IL-FLESSIBBILTÀ MIXTIEQA FIL-QASAM TAL-MODIFIKI TAL-PROGRAMMI GĦADHA MHIX IKKONFERMATA 37. Wieħed mill-objettivi tar-riforma tal-2006 kien li jitħalla li jsir l-adattament rapidu tal-miżuri, biex fl-istess ħin jitqiesu l-ispeċifiċitajiet ta’ dawn ir-ir-reġjuni’ (ara l-Kaxxa 1). Għal din ir-raġuni, iddaħħal mekkaniżmu annwali ta’ modifika tal-programmi. 38. L-Artikolu 49 tar-Regolament tal-Kummissjoni (KE) Nru 793/2006 tat- 12 ta’ April 2006 li jistabbilixxi regoli dettaljati għall-applikazzjoni tar-Regolament (KE) 247/2006 fl-ewwel verżjoni tiegħu jistipula li l-Istati Membri kellhom jissottomettu modifiki għall-programmi darba fis-sena għall-approvazzjoni tal-Kummissjoni. Iżda din l-ewwel verżjoni ma spjegatx id-data tal-iskadenza għas-sottomissjoni tal-modifiki, u dan ħoloq problemi fl-applikazzjoni ta’ dawn il-modifiki fil-bidu tas-sena ta’ wara. Ir-Regolament tal-Kummissjoni (KE) Nru 1242/2007 emenda l-Artikolu 49 u daħħal data ta’ skadenza (it-30 ta’ Settembru n-1) għas-sottomissjoni ta’ bidliet relatati mas-sena n għall-approvazzjoni. Ir-Regolament tal-Kummissjoni (KE) Nru 408/2009 emenda l-Artikolu 49 għal darb’oħra u stabbilixxa l-1 ta’ Awwissu n-1 bħala data ta’ skadenza biex jiddaħħlu l-emendi. 39. L-emendi mdaħħla mill-Istati Membri għas-sena 2008 ġew approvati mill-Kummissjoni bejn Ottubru 2007 u Lulju 2008 skont id-data tal-preżentazzjoni għaliex ma kien hemm ebda data ta’ skadenza speċifikata fir-regolamenti dak iż-żmien. Il-proċedura marret għall-aħjar fir-rigward tal-2009, billi l-emendi ġew approvati b’effett retroattiv mill- 1 ta’ Jannar 2009. Madankollu, l-approvazzjonijiet ingħataw bejn Frar u Mejju 2009 biex b’hekk inħolqot inċertezza dwar it-talbiet ta’ għajnuna mibgħuta bejn il-bidu tas-sena 2009 u d-data tal-approvazzjoni. 40. Biex jiġi evitat li l-approvazzjonijiet jingħataw wara l-bidu tas-sena kkonċernata, il-Kummissjoni daħħlet l-1 ta’ Awwissu n-1 bħala d-data ta’ skadenza l-ġdida għas-sottomissjoni tal-emendi. Għalkemm id-data ta’ skadenza l-ġdida tagħti aktar żmien lill-Kummissjoni biex tevalwa l-emendi proposti u tħejji d-deċiżjonijiet ta’ approvazzjoni, din tfisser riskju mill-aspett tal-effikaċja tal-emendi proposti. Fil-fatt l-Istati Membri jridu jippreżentaw ukoll ir-rapport annwali ta’ implimentazzjoni għas-sena finanzjarja n qabel il-31 ta’ Lulju n+1. Id-data ta’ skadenza l-ġdida tal-1 ta’ Awwissu tfisser li l-Istati Membri għandhom ifasslu l-emendi fl-istess ħin li huma jħejju r-rapport annwali ta’ implimentazzjoni. Biex tkun żgurata l-effikaċja tal-programm, dawn l-emendi jridu jkunu proposti fuq il-bażi ta’ analiżi fil-fond tal-implimentazzjoni effettiva, issa li d-data ta’ skadenza tal-1 ta’ Awwissu tobbliga lill-parteċipanti lokali li jipproponu bidliet mix-xahar ta’ Mejju ta’ kull sena. Dan jiġri qabel ma tkun magħrufa l-implimentazzjoni effettiva tal-miżuri tas-sena preċedenti (pagamenti tas-sena n jistgħu jsiru sat-30 ta’ Ġunju n+1) u ovvjament kmieni wisq biex jevalwaw il-funzjonament tal-miżuri tas-sena kurrenti. 41. L-istess bħall-ipprogrammar inizjali, is-servizzi tal-Kummissjoni, waqt li eżaminaw l-emendi tal-programmi, kienu aktar favur l-aspetti tal-konformità u tal-konsistenza mal-liġi u l-politiki komuni aktar milli mal-aspetti tal-effikaċja. Filwaqt li tirrikonoxxi l-importanza ta’ eżerċizzju bħal dan, il-Kummissjoni setgħet ħolqot valur miżjud għall-programmi billi tikkontribwixxi b’mod attiv għat-titjib tal-effikaċja tagħhom, billi hija għandha dehra sħiħa tal-aqwa prattiki fl-Istati Membri kollha. IL-MIŻURI MFASSLA MILL-ISTATI MEMBRI WARA R-RIFORMA TAL-2006 ĠEW IMPLIMENTATI B’MOD EFFIKAĊI? 42. Il-kriterji għat-tweġiba ta’ din il-mistoqsija ta’ verifika kienu d-definizzjoni ta’ objettivi rilevanti u l-eżistenza ta’ kriterji adegwati ta’ eliġibbiltà biex il-miżuri jkunu jistgħu jirrispondu għal dawn l-objettivi. L-eżistenza ta’ indikaturi rilevanti ta’ prestazzjoni kienet kriterju wkoll. 43. Biex iwieġbu għal din il-mistoqsija ta’ verifika, l-awdituri analizzaw l-objettivi u l-kriterji ta’ eliġibbiltà tal-miżuri magħżula u ddiskutew l-implimentazzjoni tagħhom ma’ organizzazzjonijiet interprofessjonali jew organizzazzjonijiet ta’ produtturi li jirrappreżentaw għadd kbir ta’ benefiċjarji. Biex jiksbu tagħrif dwar l-implimentazzjoni tal-miżuri fuq il-post, saru żjarat fuq il-post lil għadd mhux rappreżentattiv ta’ produtturi. Waqt dawn iż-żjarat fuq il-post, l-awdituri tal-Qorti studjaw il-miżuri li taw prova tal-effikaċja tagħhom, bħal pereżempju l-istrutturazzjoni tat-trobbija tal-bhejjem f’La Réunion jew l-għajnuna għall-produzzjoni tal-gomma mastika fuq il-gżira ta’ Chios. Għall-kuntrarju, miżuri oħrajn għandhom bosta dgħufijiet li se jkunu deskritti aktar tard. Barra dan, l-effikaċja tal-miżuri kienet ukoll ikkonfermata b’mod ġenerali mill-konsulenti li jistmaw li għal 16 mill-24 settur studjat fir-rapport tagħhom il-kompetittività marret għall-aħjar permezz tal-finanzjamenti tal-MPAL [14]. IT-TFASSIL TA’ ĊERTI MIŻURI JXEKKEL L-EFFIKAĊJA TAL-IMPLIMENTAZZJONI TAGĦHOM L-GĦAJNUNA GĦALL-IMSAĠAR TAŻ-ŻEBBUĠ FIL-GŻEJJER TAL-EĠEW 44. Il-programm ta’ appoġġ għas-settur taż-żejt taż-żebbuġa jistipula l-pagament b’rata fissa ta’ EUR 145 għal kull ettaru għall-produtturi taż-żebbuġ fuq il-gżejjer minuri tal-Eġew bl-objettiv li l-imsaġar taż-żebbuġ jinżammu fiż-żoni fejn dejjem eżistew, bil-kundizzjoni li l-imsaġar taż-żebbuġ jinżammu b’mod li jiggarantixxi produzzjoni tajba. L-ammont imniżżel fil-baġit għal din l-għajnuna jammonta għal EUR 13084831 li jirrappreżenta madwar 70 % tal-baġit tal-miżuri għall-gżejjer tal-Eġew. 45. Ir-Regolament Nru 1782/2003 jagħti lill-Istati Membri kkonċernati l-għażla li jeskludu r-reġjuni l-aktar ’il bogħod u l-gżejjer minuri tal-Eġew mill-Iskema ta’ Pagament Uniku u li jintegraw l-approprijazzjonijiet tal-baġit korrispondenti fil-miżuri speċifiċi. Il-Greċja ddeċidiet li ma teskludix il-gżejjer minuri mill-Iskema ta’ Pagament Uniku. Il-bdiewa li jikkultivaw l-imsaġar taż-żebbuġ fil-gżejjer tal-Eġew għalhekk jirċievu wkoll intitolamenti għal pagamenti bbażati fuq l-informazzjoni rreġistrata tagħhom fil-GIS tal-kultura taż-żebbuġ permezz tal-Iskema ta’ Pagament Uniku u huma jridu jirrispettaw il-kundizzjonijiet tal-cross-compliance. 46. L-ammonti li l-benefiċjarji jirċievu taħt il-miżuri speċifiċi huma ġeneralment żgħar ħafna. Il-pagament medju huwa ta’ madwar EUR 203 biss lil kull benefiċjarju fis-sena, filwaqt li l-pagament l-aktar komuni huwa ta’ EUR 58 fis-sena. 43 % tal-ammonti mqassma huma inqas minn EUR 100 (24145 benefiċjarju), filwaqt li 69 % tal-benefiċjarji jirċievu EUR 200 jew inqas fis-sena. Huma biss 2 % tal-benefiċjarji (1126 bidwi) li jirċievu aktar minn EUR 1000 fis-sena, filwaqt li 0,35 % (194 bidwi) jirċievu aktar minn EUR 2000 permezz ta’ din l-iskema. 47. Il-Qorti tqis li huwa diffiċli li jkun ġustifikat li l-inċentiv ekonomiku f’dawn iċ-ċirkostanzi jinkoraġġixxi l-maġġoranza kbira tal-benefiċjarji biex iżommu l-imsaġar taż-żebbuġ tradizzjonali tagħhom. Din il-miżura setgħet kienet aktar effikaċi li kieku l-Greċja kienet talbet iż-żamma tal-imsaġar taż-żebbuġ fil-qafas tal-cross-compliance, kif inhu l-każ pereżempju fl-Italja. +++++ TIFF +++++ L-GĦAJNUNIET GĦALL-INNOVAZZJONI U L-KWALITÀ TA’ PRODOTTI MILL-ANNIMALI FL-AZORES (IL-PORTUGALL) 48. Din is-sottomiżura għandha l-objettiv li ttiejjeb u toħloq il-kundizzjonijiet għal monitoraġġ kwantitattiv u kwalitattiv affidabbli u l-klassifikazzjoni tal-produzzjoni tal-ħalib permezz tal-installazzjoni ta’ tagħmir ta’ kejl u ta’ teħid ta’ kampjuni fil-postijiet tal-ilqugħ ta’ vetturi tal-ġbir tal-ħalib. Din l-għajnuna tiffinanzja x-xogħlijiet marbuta mat-teħid ta’ kampjuni tal-ħalib (madwar 4000 baqra kienu kkonċernati fl-2007) għall-produtturi li applikaw għaliha minn qabel. L-għajnuna ngħatat lil 70 % tal-applikazzjonijiet sa ammont massimu ta’ EUR 35 ir-ras. Il-baġit ta’ din is-sottomiżura kienet ta’ EUR 539000 kull sena fl-2007, fl-2008 u fl-2010 u EUR 597900 fl-2009. 49. Din id-dispożizzjoni tal-programm tal-Azores hija eżempju ieħor ta’ għajnuna li hija f’riskju li ftit tkun effikaċi minħabba nuqqas ta’ definizzjoni u ta’ kontroll. L-eżami ta’ rapport ta’ dan it-tip għal din il-miżura wera n-nuqqas ta’ informazzjoni ġenerali fil-programm u fil-fajl li setgħet kieku tiċċara l-qafas globali li fih hija reġistrata din l-attività jew sottomiżura, b’mod partikolari t-teħid ta’ kampjuni tal-ħalib mingħand il-produtturi għal analiżi ulterjuri fil-laboratorju u l-komunikazzjoni tar-riżultati lill-bdiewa. Billi l-objettiv aħħari huwa li tingħata informazzjoni relatata mal-kwalità tal-ħalib għal kull annimal b’mod li l-produttur ikkonċernat ikun jista’ jieħu d-deċiżjonijiet ta’ ġestjoni meta jsir jaf bil-kawża, huwa rilevanti li jiġu spjegati l-azzjonijiet kollha supplimentari għal din (bħall-analiżi tal-kampjuni fil-laboratorju, il-komunikazzjoni tar-riżultati, ix-xiri tat-tagħmir għall-ġbir tal-ħalib, eċċ.) li jagħtu tifsira lil u jikkomplementaw l-azzjoni globali, kif ukoll is-sorsi differenti ta’ finanzjament: tal-UE, nazzjonali u privati. L-ispeċifikazzjonijiet min-naħa tal-amministrazzjoni kompetenti biex jiġu spjegati l-attivitajiet konkreti tas-servizzi mogħtija, il-kundizzjonijiet tal-implimentazzjoni tax-xogħlijiet kif ukoll l-ispiża stmata għal tali xogħlijiet kienu wkoll nieqsa. Konsegwentement, l-għajnuna b’rata fissa mogħtija lill-benefiċjarju eżaminat (EUR 31 għal kull baqra fl-2007) mhijiex ibbażata fuq kriterji oġġettivi. Anke jekk hemm disponibbli listi twal ta’ riżultati ta’ analiżi tal-ħalib, m’hemm ebda informazzjoni li turi jekk dawn ir-riżultati wasslux konkretament għal azzjonijiet li jiġġustifikaw il-valur tal-ammonti investiti f’din il-miżura. Minħabba n-nuqqas ta’ dawn l-ispeċifitajiet, hemm riskju li din l-għajnuna ma tkunx effiċjenti, u saħansitra li ftit tkun effikaċi. L-GĦAJNUNIET GĦALL-BANANA FI SPANJA U FI FRANZA 50. Fl-2007, l-OKS tal-banana ġiet riformata u l-għajnuna ġiet integrata fil-programmi POSEI bir-Regolament (KE) Nru 2013/2006 tal-Kunsill tad- 19 ta’ Diċembru 2006. Il-baġit għal din l-għajnuna huwa ta’ EUR 270200000 għal Franza u Spanja. Il-premessa (3) tar-regolament imsemmi tistipula li l-produzzjoni lokali tal-banana għandha rwol essenzjali fil-bilanċ ambjentali, soċjali u ekonomiku taż-żoni rurali ta’ dawn ir-reġjuni. 51. Biex tikkontribwixxi għall-objettiv li jinżamm dan il-bilanċ soċjali u ekonomiku, is-soluzzjoni magħżula abbażi tal-analiżi li tinsab fil-programmi hija dik ta’ għajnuna għall-produtturi. Il-programm Franċiż jenfasizza l-importanza tas-settur billi jispjega pereżempju li l-għadd ta’ impjiegi diretti, indiretti u sekondarji ġġenerati mis-settur partikolari fil-Karibew huwa stmat għal 20000. Fi Spanja, skont il-programm, dan in-numru jitla’ għal aktar minn 17300. Fil-Kanarji, il-produzzjoni tal-banana tirrappreżenta madwar 25 % tal-valur tal-produzzjoni agrikola. Dawn iċ-ċifri juru li l-għajnuna lill-produtturi tal-banana, li jikkontribwixxu għaż-żamma tas-settur kollu, hija fattur importanti biex tinżamm l-istabbiltà ekonomika u soċjali tar-reġjuni kkonċernati. Għall-kuntrarju, l-objettiv li ssir kontribuzzjoni għall-bilanċ ambjentali huwa inqas żviluppat fis-supplimenti ta’ programmi li ġew ippreżentati mill-Istati Membri kkonċernati biex is-settur tal-banana jkun integrat fil-miżuri speċifiċi. 52. Il-programm POSEI ta’ Franza għas-settur tal-banana approvat bid-Deċiżjoni tal-Kummissjoni C(2007) tat- 22.8.2007 jistipula bħala objettiv li tkun favorita sistema ta’ ġestjoni sostenibbli bl-uċuħ tal-banana fis-serħan bħala indikatur ta’ monitoraġġ. L-impatti mistennija fil-qasam ambjentali huma l-ġestjoni u l-ħarsien tal-ħamrija fraġli u art imżerżqa, iż-żamma tas-superfiċi agrikola utli għall-istabilizzazzjoni tal-uċuħ tar-raba’ tal-banana f’art mistrieħa, it-titjib tal-użu tal-UAA permezz tal-ġeneralizzazzjoni tal-uċuħ mistrieħa u r-rotazzjoni tal-uċuħ tar-raba’, u politika attiva ta’ limitazzjoni ta’ dħul, pereżempju tal-fertilizzanti. Il-programm Spanjol ma jistipulax objettiv ambjentali b’mod espliċitu. 53. Fiż-żewġ programmi, l-għajnuna kienet marbuta biss mal-produzzjoni. Il-produtturi jirċievu għajnuna kkalkulata fuq tunnellaġġ ta’ referenza storika. Din l-għajnuna titnaqqas jekk il-produzzjoni effettiva tas-sena kkonċernata ma tilħaqx ċerti limiti meta mqabbla mar-referenza storika. Ma hemm imposta ebda restrizzjoni oħra, pereżempju, meta mqabbla mal-metodi ta’ produzzjoni. 54. Għajnuna għall-produzzjoni mingħajr ebda restrizzjoni fuq il-metodi mhijiex ta’ inċentiv għall-produttur biex japplika approċċ ta’ produzzjoni li jħares l-ambjent. L-istess bħall-programm li ma fih ebda mekkaniżmu biex jintlaħaq dan l-objettiv, arranġamenti supplimentari (bħal pereżempju il-"pjan banana sostenibbli" fi Franza) huma meħtieġa biex jassiguraw li l-objettiv ambjentali jista’ jintlaħaq. 55. Barra minn hekk, dan l-objettiv għandu jkun immonitorjat permezz ta’ indikaturi rilevanti. Madankollu tali indikaturi huma nieqsa fil-programm Spanjol u dawk definiti fil-programm Franċiż mhumiex tassew rilevanti. Fil-fatt, l-objettiv ambjentali li huwa favur sistema ta’ ġestjoni sostenibbli, fejn l-impatti differenti mistennija huma msemmija fil-paragrafu 50, skont il-programm, għandu jitkejjel permezz ta’ indikatur waħdieni: "l-uċuħ tar-raba’ tal-banana f’art mistrieħa". Anke jekk ir-rapport annwali ta’ implimentazzjoni 2007 jinkludi indikatur ieħor li mhux imsemmi fil-programmi, tal-art moxa mhux kultivabbli, dan jagħti biss tagħrif dwar dawn iż-żewġ indikaturi mingħajr ma jagħmel ir-rabta mal-objettiv imħabbar u mingħajr ma jindika safejn dawn l-indikaturi jippermettu li ssir valutazzjoni tal-impatti mistennija fil-qasam ambjentali. Hemm riskju li l-Istati Membri ma jafux l-impatt reali ta’ din il-miżura tal-POSEI fuq l-ambjent u, konsegwentement, huma ma jistgħux jieħdu l-azzjonijiet korrettivi neċessarji biex jiżguraw l-effikaċja sħiħa tagħha. Dan in-nuqqas ġie nnutat ukoll mill-konsulenti tal-evalwazzjoni [15]. +++++ TIFF +++++ IS-SETTUR TAL-KANNAMIELI F’LA RÉUNION 56. Ir-riforma tal-organizzazzjoni tas-suq komuni taz-zokkor wasslet għal tnaqqis fil-prezz taz-zokkor imħallas lill-produtturi Ewropej. Madankollu matul din ir-riforma, kien rikonoxxut li l-produzzjoni taz-zokkor tar-reġjuni l-aktar ’il bogħod hija distinta minn dik tar-reġjuni l-oħra tal-Komunità [16]. Konsegwentement, il-Kunsill ta appoġġ finanzjarju lil dan is-settur billi żied ir-riżorsi għall-bdiewa ta’ dawn ir-reġjuni fil-qafas tal-miżuri speċifiċi. Barra dan, għal din l-istess raġuni, Franza kienet awtorizzata biex tagħti għajnuna tal-Istat ta’ ammont fiss lir-reġjuni l-aktar ’il bogħod tagħha [17]. 57. L-awtoritajiet Franċiżi spjegaw fil-programm approvat mill-Kummissjoni li r-ristrutturazzjoni tal-industrija taz-zokkor tad-Dipartmenti extra-Ewropej tlestiet: hemm biss żewġ unitajiet f’La Réunion (ma jkunx realistiku li tinżamm unità waħda fir-rigward tal-pożizzjoni tal-baċiri tal-kannamieli u d-distanzi tat-trasport tal-kannamieli li jirriżulta minn dan). Il-Kummissjoni u l-Kunsill rrikonoxxew din is-sitwazzjoni billi qiegħdu l-industriji taz-zokkor tad-DOM barra mill-ambitu tar-ristrutturazzjoni stipulata fil-qafas tar-riforma tal-organizzazzjoni tas-swieq taz-zokkor, riforma li ġiet adottata fit- 22 ta’ Frar 2006 [18]. Fir-rigward taż-żamma taż-żewġ unitajiet ta’ produzzjoni, li jinsabu fit-Tramuntana u fin-Nofsinhar tal-gżira, ta’ min jinnota li t-topografija ta’ din il-gżira vulkanika b’muntanji għolja n-naħa ta’ ġewwa tal-artijiet, iżżid b’mod konsiderevoli il-ħin tat-trasport anke fuq id-distanzi qosra li jridu jsiru. 58. Il-Qorti studjat l-għajnuna b’rata fissa biex l-industrija taz-zokkor tad-DOM tadatta għall-OKS bil-għan li żżomm is-settur permezz tal-adattament tal-industrija taz-zokkor u tal-kultura tal-kannamieli u tikkumpensa l-impatt fuq id-dħul tal-koltivaturi minħabba t-tnaqqis tal-prezzijiet taz-zokkor. Għas-settur taz-zokkor-rum fid-DOM din l-għajnuna tirrappreżenta nfiq ta’ EUR 64308347 fl-2007 u EUR 71165224 fl-2008. 59. Fuq il-bażi ta’ ftehim bejn il-produtturi u l-koltivaturi, l-għajnuna b’rata fissa bi prinċipju titqassam mill-ġdid lill-koltivaturi permezz tal-prezz tax-xiri tal-kannamieli li jħallsu ż-żewġ unitajiet ta’ produzzjoni preżenti fuq il-gżira. Bl-objettiv li jkun ikkumpensat it-tnaqqis tal-prezzijiet b’riżultat tar-riforma tal-OKS taz-zokkor stabbilit mir-Regolament (KE) Nru 318/2006 u biex ikun iggarantit dħul minimu għall-koltivaturi, il-prezz tal-kannamieli mħallas lill-koltivaturi kien iffissat fil-ftehim tal-kannamieli 2006 – 2015 għal EUR 39,09 kull tunnellata. 60. Madankollu, iċ-ċiklun li laqat il-gżira fl-2007 kellu konsegwenzi diretti fuq il-kwantità ta’ kannamieli prodotta. L-għajnuna li titqassam permezz tal-prezz tax-xiri mħallas mill-impjanti tal-ipproċessar għaldaqstant ma kinitx kompletament użata minħabba t-tnaqqis fil-kwantità ta’ kannamieli mwassla lill-fabbriki. Il-maniġers taċ-ċentri ta’ produzzjoni għaldaqstant iddeċidew li jallokaw dan l-ammont żejjed ta’ fondi għat-tiġdid tal-uċuħ tal-kannamieli filwaqt li ppermettew lil xi koltivaturi li xtaqu dan biex jibbenefikaw minn self mingħajr imgħax biex jerġgħu jiżirgħu l-uċuħ tar-raba’ tagħhom b’varjetajiet ġodda ta’ kannamieli li jirrendu aktar u huma adattati aħjar. Jekk il-produzzjoni tal-kannamieli terġa’ lura għal-livell storiku tagħha ta’ madwar 2 miljun tunnellata, l-għajnuna b’rata fissa jkollha tintuża kompletament bħala garanzija għal-livell tal-prezzijiet. 61. Ta’ min jinnota wkoll li s-settur taz-zokkor ta’ La Réunion huwa kkaratterizzat minn interdipendenza tal-partijiet interessati minħabba d-distanza tal-gżira. Konsegwentement, l-unitajiet ta’ produzzjoni jistgħu jiksbu provvisti ta’ kannamieli mill-gżira biss u l-koltivaturi ta’ kannamieli jistgħu jbigħu unikament il-prodotti tagħhom lil dawn l-unitajiet ta’ produzzjoni. Studji li saru fuq iż-żewġ unitajiet ta’ produzzjoni juru li l-bilanċ baġitarju jintlaħaq jekk il-produzzjoni totali ta’ kannamieli tilħaq iż-2 miljun tunnellata u li kull fabbrika tirċievi miljun tunnellata ta’ materja prima x’tipproċessa biex kull waħda tipproduċi madwar 100000 tunnellata zokkor imfissra f’ekwivalenti ta’ żokkor abjad. Madankollu, il-produzzjoni għas-snin bejn l-2006 u l-2008 varjat bejn 1,6 u 1,8 miljun tunnellata kannamieli u s-sena 2007 kienet diffiċli ħafna minħabba l-fenomeni klimatiċi li seħħew fuq il-gżira. 62. Skont il-koltivaturi mlaqqgħin fuq il-post, l-element l-aktar importanti għas-sopravivenza tas-settur huwa ż-żamma tal-prezzijiet tal-bejgħ tal-kannamieli. Fil-fatt, l-ispejjeż li l-bdiewa jridu jaffrontaw għaż-żamma u l-ħsad tal-pakketti kkoltivati bil-kannamieli juru li l-inqas żieda f’wieħed mill-oġġetti – bħal dak tal-fertilizzanti, pereżempju, li ssemma fil-każ tal-biċċa l-kbira tal-kolvitaturi mlaqqgħin – tista’ malajr tqegħidhom f’sitwazzjoni kritika ħafna. Dan huwa wkoll ikkonfermat minn studju tekniku li juri li għal produttur medju tal-kannamieli f’La Réunion fl-2009 l-għajnuniet tal-miżuri speċifiċi diġà jirrappreżentaw 38 % tad-dħul tiegħu. 63. It-tfassil tal-għajnuna ta’ adattament għall-industrija taz-zokkor f’La Réunion bħala għajnuna b’rata fissa b’baġit fiss joħloq riskji għall-effikaċja f’dan l-ambjent fraġli fil-każ fejn ċerti fatturi esterni bħall-prezzijiet tad-dħul, fosthom dawk tal-fertilizzanti, ikomplu jiżdiedu. Fil-fatt, din iż-żieda, għalkemm minima, jekk ma tistax tkun appoġġjata mill-koltivaturi minħabba l-prezz tal-bejgħ tal-kannamieli tagħhom, tista’ twassal għall-għejbien tagħhom, u minħabba l-interdipendenza tal-partijiet interessati, għall-għejbien tas-settur fil-gżira ta’ La Réunion. Billi l-għajnuna b’rata fissa kienet diġà użata biex tiggarantixxi l-prezz tal-bejgħ ta’ produzzjoni suffiċjenti, l-għajnuna nazzjonali hija għaldaqstant essenzjali, fil-każ ta’ perikli esterni eventwali, biex tistabbilizza l-produzzjoni lokali u b’hekk iżżomm l-effikaċja tal-għajnuna Ewropea ddedikata għal din l-azzjoni. Dan ukoll kien osservat mill-konsulenti li enfasizzaw ir-rilevanza tal-għajnuniet nazzjonali supplimentari [19]. L-ARRANĠAMENTI SPEĊIFIĊI TA’ PROVVISTA (SSA) 64. L-arranġamenti speċifiċi ta’ provvista (SSAs) huma sistema ta’ kumpens għall-ispejjeż żejda marbuta mal-insularità u d-distanza tar-reġjuni kkonċernati. Dan iseħħ permezz tal-eżenzjoni mid-dazji tad-dwana għall-prodotti importati minn pajjiż terz, jew permezz ta’ għajnuna għall-kunsinna ta’ prodotti li joriġinaw mill-UE, b’kundizzjonijiet ekwivalenti għall-utenti aħħarija. Din is-sistema ddaħħlet biex twettaq b’mod effikaċi l-objettiv li tbaxxi l-prezzijiet ta’ ċerti prodotti tal-UE fir-reġjuni l-aktar ’il bogħod, biex tikkumpensa għall-ispejjeż żejda marbuta mad-distanza, l-insularità u d-distanzi remoti, u fl-istess ħin iżżomm il-kompetittività tagħhom. Dawn l-għajnuniet għandhom iqisu l-ispejjeż żejda tat-trasport lejn ir-reġjuni l-aktar ’il bogħod u l-prezzijiet applikati għall-esportazzjoni lejn il-pajjiżi terzi, u, meta dawn ikunu kontribuzzjonijiet agrikoli jew prodotti għall-ipproċessar, l-ispejjeż żejda marbuta mal-insularità u d-distanza remota. 65. Il-prodotti eliġibbli jidhru fl-Anness I tat-Trattat u għandhom ikunu essenzjalment, fir-reġjuni l-aktar ’il bogħod, għall-konsum mill-bniedem jew għall-manifattura ta’ prodotti oħrajn jew bħala kontribuzzjonijiet agrikoli. L-Istati Membri għandhom jistabbilixxu bilanċ previst tal-provvista biex jiġu kkwantifikati l-ħtiġijiet annwali relatati ma’ dawn il-prodotti. L-ammonti allokati annwalment lill-SSAs ma jistgħux jaqbżu l-ammonti li ġejjin: a) għad-DOM : EUR 20700000; b) għall-Azores u l-Madejra: EUR 17700000; c) għall-Gżejjer Kanarji: EUR 72700000; d) għall-gżejjer minuri tal-Eġew: EUR 5470000. Dawn l-ammonti ġew ikkalkulati mill-Kummissjoni fuq il-bażi tan-nefqa medja fis-snin 2001-2003, l-aħħar snin li kien hemm data disponibbli għalihom fiż-żmien tar-riforma. Dawn l-ammonti jirriflettu l-użu tat-taqsima "għajnuna" tal-SSA f’dan il-perjodu mingħajr ma titqies it-taqsima "eżenzjoni mid-dazji tad-dwana". 66. Minħabba r-riżorsi limitati disponibbli għall-SSA, Franza, il-Greċja u l-Portugall ikkonċentraw il-fondi fuq l-għajnuniet għall-għalf tal-annimali biex iwasslu għal sinerġiji mal-miżuri favur prodotti agrikoli lokali. Din il-konċentrazzjoni, li hija konformi mar-regolamenti, hija maħsuba biex tagħmel użu effiċjenti tar-riżorsi limitati disponibbli u żżid l-effikaċja tal-għajnuna skont l-opinjoni tal-konsulenti tal-evalwazzjoni. 67. Madankollu l-Qorti tikkunsidra li minħabba r-riżorsi finanzjarji disponibbli għall-SSAs u l-konċentrazzjoni tagħhom fuq prodott agrikolu waħdieni fi tliet Stati Membri, l-iskema tal-SSAs ma tistax tikkontribwixxi b’mod sostanzjali għall-objettivi deskritti fir-regolament, b’mod partikolari, bħala kumpens għall-iżvantaġġi tar-reġjuni l-aktar ’il bogħod u l-gżejjer tal-Eġew. Il-baġit disponibbli ma jippermettix li jkun hemm impatt qawwi fuq il-prezz ta’ firxa wiesgħa ta’ prodotti agrikoli skont l-objettiv ambizzjuż tal-iskema, minħabba li l-leġiżlazzjoni tistipula li l-benefiċjarji aħħarija huma l-konsumaturi, dawk li jipproċessaw jew il-bdiewa. IS-SISTEMI ATTWALI TA’ KONTROLL MHUMIEX ADATTATI GĦAD-DIVERSITÀ TAL-MIŻURI 68. Biex tiġi żgurata l-effikaċja tal-għajnuna, il-kriterji ta’ eliġibbiltà għandhom mhux biss jiġu adattati għall-objettivi tal-għajnuna, iżda l-osservanza tagħhom għandha tkun ikkontrollata b’mod effikaċi. Għal din ir-raġuni, l-awdituri tal-Qorti eżaminaw il-proċeduri ta’ kontroll għall-miżuri magħżula u reġgħu implimentaw xi kontrolli, b’mod partikolari l-kejl ta’ żoni. IL-KONTROLLI TAL-MPAL 69. Ir-rekwiżiti leġiżlattivi għas-sistema ta’ ġestjoni u kontroll għall-miżuri speċifiċi huma fil-biċċa l-kbira bbażati fuq Sistema Integrata ta’ Amministrazzjoni u Kontroll (IACS) tal-pagamenti diretti tal-FAEG. Għaldaqstant l-applikazzjonijiet kollha għall-għajnuna jiġu sottomessi għal kontrolli amministrattivi sa 100 % u għal kontrolli fuq il-post fuq kampjun ta’ 5 %. 70. Madankollu, minħabba d-diversità tal-miżuri differenti li jinsabu fil-programmi, mhux dejjem ikunu stipulati l-kundizzjonijiet li fihom għandhom jiġu applikati proċeduri ta’ kontroll tal-istess affidabbiltà bħal dawk tal-IACS. 71. Fil-Greċja pereżempju, għajnuna għall-produzzjoni tal-għasel tingħata lill-organizzazzjonijiet tal-produtturi li jippreżentaw programm li fih miżuri biex jittejbu l-kundizzjonijiet tal-produzzjoni u l-kummerċjalizzazzjoni tal-għasel. Il-pagament tal-għajnuniet lill-organizzazzjonijiet ta’ produtturi jsir wara kontroll amministrattiv tal-fatturi ppreżentati. Madankollu, l-ebda proċedura ta’ kontroll ma ġiet implimentata biex tivverifika r-realtà tal-beni jew is-servizzi ta’ dawn il-fatturi. L-awtoritajiet Griegi għarrfu lill-Qorti li huma kienu se jadottaw proċeduri ġodda ta’ kontroll. 72. L-għajnuna għall-imsaġar taż-żebbuġ fil-qafas tal-Iskema ta’ Pagament Uniku hija bbażata fuq żona teoretika rreġistrata mal-GIS tal-kultura taż-żebbuġ; din iż-żona tintuża għall-kalkolu u l-ħlas tal-intitolamenti b’pagament uniku. Madankollu l-għajnuna għall-imsaġar taż-żebbuġ mogħtija lill-gżejjer tal-Eġew fil-qafas tal-miżuri speċifiċi li nħolqot qabel ir-riforma tal-pagamenti diretti, hija bbażata fuq iż-żona reali tal-masġar taż-żebbuġ ikkoltivat mill-bidwi. Jeħtieġu kontrolli supplimentari billi ż-żewġ żoni mhumiex l-istess. Madankollu, il-kundizzjonijiet agrikoli (uċuħ tar-raba’ mħallta) u t-topografija tal-gżejjer jagħmlu l-kejl taż-żona reali diffiċli ħafna, ħaġa li ġiet ikkonfermat mill-kejl li sar matul il-verifika fuq il-post. 73. Fi Spanja u l-Portugall, is-sistemi ta’ kontroll taż-żoni koperti mill-miżuri speċifiċi mhumiex affidabbli. Fi Spanja n-nuqqas ta’ kodifikar speċifiku fil-GIS għall-pakketti kkultivati tal-banana jagħmel l-identifikazzjoni tagħhom aktar diffiċli. Fil-Portugall, il-GIS ma ġiex adattat għall-ħtiġijiet tal-miżuri ta’ għajnuna fil-każ tal-produzzjoni tal-ħaxix. Konsegwentement, la l-produtturi u lanqas il-kontrolluri nazzjonali ma kienu jafu x’inhu l-kontenut tal-GIS. Billi ried ikejjel il-pakketti magħżula permezz tal-GPS mal-kontrolluri nazzjonali u l-produtturi kkonċernati, it-tim tal-verifika nduna li r-riżultati ma kienu jikkorrispondu xejn ma’ dawk li kienu fil-GIS, la mill-perimetru u lanqas mis-superfiċi, waqt li kollha kellhom dubji dwar il-lokalizzazzjoni. IL-KONTROLLI TAL-SSAS 74. Għall-SSA l-Istati Membri huma marbuta li jivverifikaw jekk il-vantaġġ li jirriżulta mill-għajnuna bl-introduzzjoni jew bl-eżenzjoni tad-dazji tad-dwana effettivament ġiex mgħoddi sal-benefiċjarju finali. Għal dan il-kontroll kull Stat Membru kellu jiżviluppa l-metodu tiegħu stess. Il-Kummissjoni ma pprovdiet l-ebda linja gwida jew appoġġ tekniku f’dan il-qasam. Il-metodi kollha użati huma bbażati fuq paragun tal-marġni gross ta’ negozjant li jdaħħal beni li jibbenefikaw minn għajnuniet tal-SSAs kemm b’perjodu mingħajr għajnuna, kif ukoll ta’ negozjanti simili oħrajn li ma jirċevux għajnuna. L-effikaċja ta’ dan il-kontroll tiddependi l-aktar fuq il-kwalità ta’ data li għandha titqabbel. Madankollu, il-Qorti nnutat li l-kwalità ta’ din id-data tvarja ħafna. Fi Franza, il-marġni huma mqabbla ma’ dawk ta’ qabel l-introduzzjoni tal-SSAs. Min-natura tagħha d-data għal tqabbil hija qadima u hemm ir-riskju li ma tirriflettix is-sitwazzjoni ekonomika attwali. Fil-Greċja, id-data għal tqabbil kienet inkisbet permezz ta’ stħarriġ informali fost in-negozjanti fit-terraferma, u għalhekk id-data mhijiex affidabbli. Fil-Portugall, ċerta informazzjoni miġbura kull sitt xhur tagħti indikazzjonijiet parzjali dwar ir-riperkussjoni effettiva tal-vantaġġ marbut mal-SSA għall-benefiċjarju aħħari. Fi Spanja, għalkemm ġew approvati sforzi konsiderevoli mill-Consejeria de Economia de Canarias, l-awtoritajiet kompetenti għarfu li huma ma rnexxilhomx jistabbilixxu metodu konsistenti biex jevalwaw ir-riperkussjoni tal-vantaġġ tal-SSA fil-livell tal-utent aħħari. IL-PROGRAMMI TA’ APPOĠĠ STABBILITI MILL-ISTATI MEMBRI U APPROVATI MILL-KUMMISSJONI HUMA SEGWITI B’MOD EFFIKAĊI? 75. Il-kriterji għall-evalwazzjoni ta’ din il-mistoqsija tal-verifika kienu li l-Istati Membri "jissodisfaw lilhom infushom (jaċċertaw) li azzjonijiet iffinanzjati mill-baġit fil-fatt jitwettqu u jiżguraw li dawn jiġu implimentati korrettament" [20] u li r-rapport annwali ta’ implimentazzjoni ppreżentat mill-Istati Membri fih "l-istat ta’ progress tal-miżuri u l-prijoritajiet b’relazzjoni mal-objettivi operazzjonali u speċifiċi tagħhom fid-data tal-preżentazzjoni tar-rapport, filwaqt li jipproċedu għall-kwantifikazzjoni tal-indikaturi" [21] . Fil-livell tal-Kummissjoni l-kriterju huwa li din tikkontrolla "t-twettieq [twettiq] ta’ dawk l-objettivi...b’indikaturi tal-imġieba [prestazzjoni] għal kull attività" [22] . Biex iwieġbu għall-mistoqsija tal-verifika, l-awdituri eżaminaw il-proċeduri ta’ monitoraġġ fil-livell tal-Kummissjoni u tal-Istati Membri. IL-KUMMISSJONI SETGĦET ISSORVELJAT IL-PRESTAZZJONI TAL-MIŻURI SPEĊIFIĊI B'MOD AKTAR REGOLARI 76. Ir-Regolament Finanzjarju jagħti lill-Kummissjoni r-responsabbiltà li tuża l-approprijazzjonijiet tal-baġit skont il-prinċipju ta’ ġestjoni finanzjarja tajba, jiġifieri skont il-prinċipji tal-ekonomija, tal-effiċjenza u tal-effikaċja. Il-prinċipju tal-effikaċja jirrigwarda l-ilħuq tal-objettivi speċifiċi determinati u tar-riżultati mistennija. Biex ikunu jistgħu jkunu mmonitorjati r-riżultati, iridu jiġu determinati objettivi speċifiċi li jistgħu jitkejlu, jitwettqu, rilevanti u f’waqthom għas-setturi kollha ta’ attività koperti mill-baġit. L-ilħuq ta’ dawn l-objettivi huwa kkontrollat mill-indikaturi ta’ prestazzjoni stabbiliti għal kull attività u l-informazzjoni għandha tkun ipprovduta kull sena lill-awtorità baġitarja mill-Kummissjoni għan-nefqiet li jaqgħu taħt ir-responsabbiltà tagħha. 77. Fir-regolamenti ta’ implimentazzjoni relatati mal-POSEI u mal-gżejjer minuri tal-Eġew, il-Kummissjoni stipulat li l-Istati Membri fir-rapport annwali ta’ implimentazzjoni tagħhom għandhom jipprovdu indikaturi materjali u finanzjarji għal kull miżura, segwiti minn analiżi tad-data, u jekk meħtieġ, preżentazzjoni u analiżi tas-settur relatat mal-miżura. Huwa mifhum li din l-informazzjoni għandha tgħin lill-Kummissjoni biex tissodisfa l-obbligu tagħha li timmonitorja l-effikaċja tal-infiq tal-Unjoni. 78. Madankollu l-Kummissjoni tqis li monitoraġġ aktar effikaċi tal-miżuri jsir matul perjodu aktar fit-tul. Il-perjodu ta’ 5 snin stipulat fl-Artikolu 28(3) tar-Regolament 247/2006 għall-preżentazzjoni ta’ rapport dwar l-impatt tal-iskema lill-Parlament Ewropew u lill-Kunsill jidher li huwa raġonevoli biex jinħarġu konlużjonijiet sinifikanti. Il-Kummissjoni ħejjiet dan ir-rapport fuq il-bażi, fost l-oħrajn, tar-rapport ta’ evalwazzjoni msemmi qabel. 79. Minħabba r-rekwiżiti tar-Regolament Finanzjarju, il-Qorti tqis li biex tiżgura l-ġestjoni finanzjarja tajba, il-Kummissjoni għandha timmonitorja l-prestazzjoni tal-miżuri speċifiċi kull sena. Is-sitwazzjoni bħalissa hija li l-Kummissjoni tillimita ruħha prinċipalment għall-verifika tal-konformità tar-rapporti annwali ta’ implimentazzjoni mar-Regolamenti. Pereżempju fir-rigward tal-indikaturi ta’ prestazzjoni, il-Kummissjoni llimitat ruħha li tiċċekkja l-eżistenza tagħhom aktar milli r-rilevanza tagħhom. L-ewwel tentattiv ta’ analiżi tar-rapporti għas-sena 2007 f’termini ta’ prestazzjoni tal-programmi sar mill-unità tal-koordinazzjoni tal-miżuri speċifiċi fid-DĠ Agri fl-2008. Ġie konkluż li l-indikaturi tal-prestazzjoni użati fir-rapporti huma wisq varjati biex tkun tista’ ssir evalwazzjoni globali tal-prestazzjoni tal-miżuri speċifiċi. Il-Kummissjoni għandha l-ħsieb li tipproponi indikaturi armonizzati b’kollaborazzjoni mal-Istati Membri. Din l-inizjattiva hija l-ewwel pass lejn sistema ta’ informazzjoni u ta’ ġestjoni tal-prestazzjoni għall-miżuri speċifiċi. Madankollu, din ma daħlitx qabel l-2010, ir-raba’ sena sħiħa tal-applikazzjoni tar-riforma. KONKLUŻJONIJIET U RAKKOMANDAZZJONIJIET IL-PROGRAMMI TA’ APPOĠĠ STABBILITI MILL-ISTATI MEMBRI U APPROVATI MILL-KUMMISSJONI HUMA MFASSLA B’MOD LI JIRRISPONDU GĦALL-ĦTIĠIJIET SPEĊIFIĊI B’MOD EFFIKAĊI? 80. Il-Qorti tikkonkludi li l-approċċ il-ġdid deċentralizzat mil-livell l-aktar baxx implimentat mir-riforma tal-2006 tal-miżuri speċifiċi mhuwiex użat biżżejjed biex tittejjeb l-effikaċja tal-miżuri diġà eżistenti. Dan irriżulta li kien sfida kbira għall-awtoritajiet nazzjonali minħabba n-novità tal-approċċ, id-diffikultà tal-proċedura, il-perjodu qasir taż-żmien disponibbli (xahrejn) u n-nuqqas ta’ appoġġ tekniku u finanzjarju min-naħa tal-Kummissjoni. Din ippreferiet li tieħu rwol ta’ kontrollur tal-konformità u l-konsistenza tal-programmi minflok ħadet il-kariga ta’ amministratur u kkontribwiet biex tiżgura li t-tfassil tal-programmi jagħti l-impatt massimu tagħhom. Dan kollu wassal għal żvantaġġ sinifikanti biex il-miżuri speċifiċi ġodda setgħu jibdew fl-aqwa kundizzjonijiet fir-rigward tal-effikaċja tagħhom. RAKKOMANDAZZJONI 1 Għall-ipprogammar futur fil-qasam tal-miżuri speċifiċi, il-Kummissjoni għandha tgħin lill-Istati Membri fit-tfassil tal-programmi tagħhom billi tippromovi l-aqwa prattika u billi tiddefinixxi qafas armonizzat ta’ indikaturi biex timmonitorja l-prestazzjoni tal-programmi. L-indikaturi għandhom tal-inqas jinkludu informazzjoni dwar l-iżviluppi ekonomiċi (valur tal-produzzjoni, valur miżjud ... ) u soċjali (impjiegi maħluqa jew miżmuma ... ). 81. Id-data ta’ skadenza tal-1 ta’ Awwissu biex jiddaħħlu l-emendi fil-programmi tillimita l-kapaċità tal-Istati Membri li jipproponu emendi bbażati sew u konsegwentement hemm ir-riskju li tintilef l-effikaċja tal-programmi. Barra dan l-objettiv li tiżdied il-flessibbiltà ma ntlaħaqx (ara l-paragrafi 37-41). RAKKOMANDAZZJONI 2 Il-Kummissjoni għandha tikkunsidra mill-ġdid id-data ta’ skadenza tal-1 ta’ Awwissu n-1 għall-proċedura formali ta’ approvazzjoni tal-emendi tal-programmi b’tali mod li l-Istati Membri jkollhom, fil-ħin tat-tħejjija tal-emendi, informazzjoni affidabbli dwar l-infiq tas-sena preċedenti. IL-MIŻURI MFASSLA MILL-ISTATI MEMBRI WARA R-RIFORMA TAL-2006 DAĦLU FIS-SEĦĦ B’MOD EFFIKAĊI? 82. B’mod ġenerali, il-Qorti tikkonkludi li l-programmi huma implimentati b’mod effikaċi u jirrispondu wkoll għall-ħtiġijiet tal-OR u tal-gżejjer tal-Eġew. Madankollu, il-verifika tal-Qorti identifikat sensiela ta’ miżuri fejn it-tfassil tagħhom wassal għal limitazzjonijiet fir-rigward tal-effikaċja tal-implimentazzjoni tagħhom: a) l-objettiv li jinżammu l-imsaġar taż-żebbuġ fil-gżejjer minuri tal-Eġew seta’ kien aktar effikaċi li kieku l-Greċja kienet talbet iż-żamma ta’ msaġar taż-żebbuġ fil-qafas tal-cross-compliance, bħalma huwa l-każ pereżempju fl-Italja; b) l-effikaċja fil-prattika tal-finanzjamenti tal-għajnuniet għall-innovazzjoni u l-kwalità tal-ħalib fl-Azores ma ntwerietx; c) l-għajnuniet għall-produtturi tal-banana, għalkemm effikaċi mill-aspett tal-objettiv soċjoekonomiku tagħhom, bilkemm jikkontribwixxu għall-objettiv li jinżamm bilanċ ambjentali; d) l-għajnuna b’rata fissa għall-industrija taz-zokkor tal-gżira ta’ La Réunion fil-fatt tippermetti li s-settur jinżamm. Madankollu billi din hija fraġli ħafna, l-effikaċja tal-għajnuna tal-UE tiddependi minn għajnuna supplimentarja nazzjonali; e) fl-aħħar nett, l-ammonti allokati għall-SSAs fil-Greċja, fi Franza u fil-Portugall huma wisq limitati biex ikollhom impatt fuq firxa wiesgħa ta’ prodotti agrikoli. RAKKOMANDAZZJONI 3 L-Istati Membri għandhom jemendaw il-miżuri kkonċernati bħala rimedju għad-dgħufijiet imsemmija fil-paragrafi 44 sa 67 billi japplikaw approċċ mil-livell l-aktar baxx b’konsultazzjoni mal-partijiet interessati fuq il-post. Ir-rapport ta’ evalwazzjoni tal-Kummissjoni għandu wkoll iservi biex jidentifika l-miżuri ta’ ftit effikaċja li jridu jitfasslu aħjar. 83. Il-proċeduri ta’ kontroll fl-Istati Membri mhumiex dejjem adattati għad-diversità tal-miżuri speċifiċi. RAKKOMANDAZZJONI 4 L-Istati Membri għandhom jippjanaw proċeduri ta’ kontroll adattati għal kull tip ta’ miżura. Huma jridu wkoll jiżguraw li s-sistema ta’ identifikazzjoni tagħhom tal-pakketti agrikoli tkun aġġornata regolarment. Il-Kummissjoni għandha tiżgura li dawn il-proċeduri ta’ kontroll jaħdmu b’mod effikaċi. IL-PROGRAMMI TA’ APPOĠĠ STABBILITI MILL-ISTATI MEMBRI U APPROVATI MILL-KUMMISSJONI HUMA MMONITORJATI B’MOD EFFIKAĊI? 84. Il-Qorti tikkonkludi li l-monitoraġġ tal-programmi mhuwiex effikaċi. Il-Kummissjoni ħolqot il-bażi ta’ sistema ta’ ġestjoni tal-prestazzjoni bir-rekwiżit li l-Istati Membri jikkomunikaw kull sena l-indikaturi ta’ prestazzjoni fir-rapport ta’ implimentazzjoni tagħhom. Madankollu l-indikaturi żviluppati mill-Istati Membri jvarjaw wisq biex il-Kummissjoni tkun tista’ tasal għall-konklużjonijiet dwar il-prestazzjoni tal-miżuri speċifiċi kollha, għalkemm ċerta informazzjoni tista’ tintuża b’mod aktar rilevanti. L-inizjattiva ppjanata mill-Kummissjoni biex tiddiskuti dwar qafas komuni mal-Istati Membri hija l-ewwel pass lejn sistema ta’ informazzjoni ta’ ġestjoni ta’ prestazzjoni għall-miżuri speċifiċi. Fil-frattemp, ma teżistix sistema ta’ informazzjoni bbażata fuq indikaturi tal-prestazzjoni komuni fejn il-Kummissjoni bħala istituzzjoni tkun tista’ tevalwa fi żmien opportun il-mod li bih l-approprijazzjonijiet tal-baġit għall-miżuri speċifiċi jikkontribwixxu għall-objettivi kollha tal-PAK. Ir-Rakkomandazzjoni 1 dwar qafas armonizzat ta’ indikaturi għall-monitoraġġ tal-prestazzjoni tal-programmi tapplika wkoll fil-każ ta’ din l-osservazzjoni. RAKKOMANDAZZJONI 5 Il-Kummissjoni għandha tuża l-informazzjoni pprovduta mill-Istati Membri biex timmonitorja l-prestazzjoni tal-programmi ta’ kull sena, inklużi l-informazzjoni diġà eżistenti u dik li għad trid tintbagħat fit-totalità tagħha. Dan ir-Rapport ġie adottat mill-Awla I, immexxija mis-Sur Michel CRETIN, Membru tal-Qorti tal-Awdituri, fil-Lussemburgu fil-laqgħa tagħha tas- 6 ta’ Ottubru 2010. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Il-Komunikazzjoni tal-Kummissjoni COM(2008) 642 finali. [2] 89/687/KEE: Id-Deċiżjoni tal-Kunsill tat- 22 ta’ Diċembru 1989, li tistabbilixxi programm ta’ għażliet relatati speċifikament mad-distanza u l-insularità tad-Dipartimenti Franċiżi extra-Ewropej (POSEIDOM) (ĠU L 399, 30.12.1989, p. 39). [3] 91/315/KEE: Id-Deċiżjoni tal-Kunsill tas- 26 ta’ Ġunju 1991, li tistabbilixxi programm ta’ għażliet relatati speċifikament mad-distanza u l-insularità tal-Madejra u l-Azores (POSEIMA) (ĠU L 171, 29.6.1991, p. 10). [4] 91/314/KEE: Id-Deċiżjoni tal-Kunsill tas- 26 ta’ Ġunju 1991, li tistabbilixxi programm ta’ għażliet relatati speċifikament mad-distanza u l-insularità tal-Gżejjer Kanarji (POSEICAN) (ĠU L 171, 29.6.1991, p. 5). [5] Ir-Regolament tal-Kunsill (KEE) Nru 2019/93 tad- 19 ta’ Lulju 1993 li jintroduċi miżuri speċifiċi għall-Gżejjer minuri tal-Eġew rigward ċerti prodotti agrikoli (ĠU L 184, 27.7.1993, p. 1). [6] Ir-Regolament tal-Kunsill (KE) Nru 247/2006 tat- 30 ta' Jannar 2006 li jistabbilixxi miżuri speċifiċi għall-agrikultura fir-reġjuni l-aktar ’il bogħod tal-Unjoni (ĠU L 42, 14.2.2006, p. 1) u r-Regolament tal-Kunsill (KE) Nru 1405/2006 tat- 18 ta' Settembru 2006 li jwaqqaf miżuri speċifiċi għall-agrikoltura favur il-gżejjer minuri tal-Eġew u li jemenda r-Regolament (KE) Nru 1782/2003 (ĠU L 265, 26.9.2006, p. 1). [7] Ara l-paragrafu 6. [8] L-Artikolu 12 tar-Regolament (KE) Nru 247/2006. [9] L-evalwazzjoni tal-miżuri implimentati favur ir-reġjuni l-aktar ’il bogħod (POSEI) u l-gżejjer iż-żgħar tal-Eġew fil-qafas tal-Politika Agrikola Komuni Kabinet Oréade-Brèche, Novembru 2009, Sommarju Eżekuttiv (ara http://ec.europa.eu/agriculture/eval/reports/posei/index_fr.htm). [10] Pereżempju Programm Spanjol, verżjoni riveduta tad- 29 ta’ Settembru 2006, il-paġna 95: "Kompatibbiltà u Konsistenza tal-miżuri tal-programm: Billi l-miżuri preżenti f’dan il-programm, b’regola ġenerali, jassumu li jkun hemm kontinwità mal-miżuri implimentati skont ir-Regolament (KE) Nru 1454/2001, jidher li dawn huma konformi mal-liġi tal-Unjoni, konsistenti mal-politiki tal-Unjoni l-oħrajn u mal-miżuri adottati skont dawn". [11] Rapport dwar il-proposta tar-Regolament tal-Parlament Ewropew u tal-Kunsill li jemenda r-Regolament (KE) Nru 247/2006 (COM(2009)0510 – C7 0255/2009 – 2009/0138(COD)), il-Kumitat għall-Agrikoltura u għall-Iżvilupp Rurali, Dok A7-0054/2010, 23 ta’ Marzu 2010. [12] Ittra lil Franza bir-referenza D.1/MO/alf d(2006) 2393, 24 ta’ Frar 2006. L-Ittri lil Spanja u lill-Portugall kienu identiċi. [13] Il-"Mikroġestjoni" f’dan il-kuntest tfisser il-ġestjoni ta’ kull miżura permezz ta’ Regolamenti tal-Kummissjoni. [14] Ir-Rapport dwar l-evalwazzjoni tal-miżuri implimentati favur ir-reġjuni l-aktar ’il bogħod (POSEI) u l-gżejjer iż-żgħar tal-Eġew fil-qafas tal-Politika Agrikola Komuni. Kabinet Oréade-Brèche, Novembru 2009, Ġabra fil-Qosor, p. 3, il-paragrafu 3.1. [15] Ir-Rapport dwar evalwazzjoni tal-miżuri implimentati favur ir-reġjuni l-aktar ’il bogħod (POSEI) u l-gżejjer iż-żgħar tal-Eġew fil-qafas tal-Politika Agrikola Komuni. Kabinet Oréade-Brèche, Novembru 2009, Ġabra fil-Qosor Eżekuttiva, il-paġna 31. [16] Il-premessa (41) tar-Regolament (KEE) Nru 318/2006 tal-Kunsill tal- 20 ta’ Frar 2006 dwar l-organizzazzjoni komuni tas-swieq fis-settur taz-zokkor (ĠU L 58, 28.2.2006, p. 1). [17] L-Artikolu 41(1) tar-Regolament (KE) Nru 318/2006. [18] Il-Programm Franċiż approvat mid-Deċiżjoni tal-Kummissjoni C(2006) 4809 tas- 16.10.2006, skont ir-Regolament (KE) Nru 247/2006, il-Kapitolu V, p. 4. [19] Ir-Rapport dwar l-evalwazzjoni tal-miżuri implimentati favur ir-reġjuni l-aktar ’il bogħod (POSEI) u l-gżejjer iż-żgħar tal-Eġew fil-qafas tal-Politika Agrikola Komuni. Kabinet Oréade-Brèche, Novembru 2009, Ġabra fil-Qosor Eżekuttiva, il-paġna 32. [20] L-Artikolu 53(b) (2)(a) tar-Regolament (KE, Euratom) Nru 1605/2002 tal-Kunsill tal- 25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1). [21] L-Artikolu 48 tar-Regolament tal-Kummissjoni (KE) Nru 793/2006 tat- 12 ta’ April 2006 li jistabbilixxi ċerti metodi ta’ applikazzjoni tar-Regolament (KE) Nru 247/2006 (ĠU L 145, 31.5.2006, p. 1). [22] L-Artikolu 27 tar-Regolament (KE) (Euratom) Nru 1605/2002. -------------------------------------------------- ANNESS I IMPLIMENTAZZJONI TAL-BAĠIT TAL-MIŻURI SPEĊIFIĊI Titolu Kapitolu Artikolu Partita | Intestatura | Approprijazzjonijiet 2010 (euro) | Approprijazzjonijiet 2009 (euro) | Approprijazzjonijiet 2008 (euro) | Riżultat 2008 (euro) | % | Approprijazzjonijiet 2007 (euro) | Riżultat 2007 (euro) | % | 05 02 11 04 | POSEI (bl-esklużjoni tal-għajnuniet diretti u MARE 11 02 03) | 231000000 | 235000000 | 220000000 | 232679194 | 105,8 | 212000000 | 201226010 | 94,9 | 05 03 02 50 | POSEI - Programmi tal-Unjoni ta’ appoġġ | 394000000 | 377000000 | 377000000 | 372255721 | 98,7 | 64000000 | 63765532 | 99,6 | 05 03 02 51 | POSEI – Għajnuniet oħra diretti u skemi preċedenti | 22000000 | 22000000 | 22000000 | 21191445 | 96,3 | 3000000 | 3791612 | 126,4 | 05 03 02 52 | POSEI - Il-gżejjer tal-Baħar Eġew | 18000000 | 18000000 | 19000000 | 16791929 | 88,4 | 13550000 | 13528383 | 99,8 | Total | 665000000 | 652000000 | 638000000 | 642918289 | 100,8 | 292550000 | 282311537 | 96,5 | -------------------------------------------------- ANNESS II LISTA TA’ MIŻURI U AZZJONIJIET IVVERIFIKATI L-ammonti li jidhru hawn taħt huma l-infiq globali fuq il-miżuri mħabbra. Ta’ min jinnota li r-reġjuni vverifikati fuq il-post mill-Qorti Ewropea tal-Awdituri kienu La Réunion (Franza), il-Gżejjer Kanarji (Spanja), il-gżira ta' Chios (il-Greċja), u l-Azores (il-Portugall). | Pagamenti 2008 (euro) | Pagamenti 2007 (euro) | Sejba "implimentazzjoni" | Sejba "sistema ta’ kontroll" | Franza [1] (id-DOM kollha) Arranġamenti Speċifiċi ta’ Provvista (SSA) | 19601176 | 19633602 | il-paragrafi 64 - 67 | il-paragrafu 74 | Għajnuniet għall-produtturi tal-banana | 129100000 | 129052597 | il-paragrafi 50 - 55 | - | Is-settur tal-kannamieli-zokkor-rum (b’azzjonijiet bħall-għajnuna b’rata fissa biex l-industrija taz-zokkor tad-DOM tadatta għall-OKS, u għajnuna għat-trasport tal-kannamieli) | 71165224 | 64308347 | il-paragrafi 56 - 63 | - | Strutturazzjoni tat-trobbija tal-bhejjem (b’azzjonijiet bħal pereżempju l-għajnuniet għall-ipproċessar relatati speċifikament mas-settur tal-laħam taċ-ċanga u tal-vitella jew l-għajnuniet għall-ġestjoni tas-suq lokali relatati speċifikament mas-settur tal-majjal) | 19779394 | 18402827 | - | - | Spanja [2] Arranġamenti Speċifiċi ta’ Provvista (SSA) | 69151890 | 69541851 | - | il-paragrafu 74 | Għajnuniet għas-settur tal-muntun u tal-mogħoż fl-għamla ta’ pagamenti diretti lill-produtturi | 7485063 | 6978313 | - | - | Għajnuniet għall-produtturi tal-banana | 139706006 | 138836153 | il-paragrafi 50 - 55 | il-paragrafu 73 | Il-Portugall [3] Arranġamenti Speċifiċi ta’ Provvista (SSA) | 6255681 | 5926618 | il-paragrafi 64 - 67 | il-paragrafu 74 | Għajnuniet għall-produzzjoni tal-annimali (b’azzjonijiet bħal għajnuniet diretti għall-produzzjoni taċ-ċanga u tal-vitella u l-għajnuniet għall-innovazzjoni u l-kwalità tal-prodotti mill-annimali fl-Azores) | 34001000 | 33750370 | il-paragrafi 48 - 49 | - | Għajnuniet għall-produzzjoni tal-ħaxix (b’azzjonijiet bħall-għajnuna għall-produzzjoni tal-uċuħ tar-raba’ tradizzjonali u l-għajnuna għall-produzzjoni ta’ frott u ħaxix, fjuri maqtugħa u pjanti ornamentali) | 7049000 | 6571170 | - | il-paragrafu 73 | Il-Greċja [4] Arranġamenti Speċifiċi ta’ Provvista (SSA) | 5050453 | 4781251 | il-paragrafi 64 - 67 | il-paragrafu 74 | L-għajnuna għall-imsaġar taż-żebbuġ | 11200034 | 11372595 | il-paragrafi 44 - 47 | il-paragrafu 72 | L-għajnuna għall-produzzjoni tal-gomma mastika | 849821 | 885304 | - | - | L-għajnuna għall-produzzjoni tal-għasel | 1187234 | 1194180 | - | il-paragrafu 71 | [1] Sors: ODEADOM, FranceAgriMer Rapport Annwali ta’ Implimentazzjoni għall-2008. [2] Sors: Il-Gżejjer Kanarji, il-Ministeru tal-Agrikoltura, Bhejjem, Sajd u Ikel, Rapport dwar l-Implimentazzjoni tal-Arranġamenti Speċjali ta’ Provvista għall-2008 u għall-2007. [3] Is-Segretarjat Reġjonali tal-Agrikoltura u l-Forestrija, Rapport dwar l-Implimentazzjoni tas-Sub-Programm għar-Reġjun Awtonomu tal-Ażores taħt il-Programm Ġenerali għall-Portugall. [4] Id-data hija bbażata fuq l-informazzjoni attwalment disponibbli fir-rapport annwali ta’ implimentazzjoni 2008, u jirreferu għall-ammonti rreġistrati għall-baġit totali disponibbli għal kull miżura u għall-gżejjer kollha ħlief għall-SSA li jinkludi l-ammonti globali attwalment imħallsa. --------------------------------------------------